7 Jenis Pentadbiran Kerajaan Negara yang Berbeza di Dunia

Istilah 'kerajaan' merujuk kepada sistem atau sekumpulan individu yang mentadbir komuniti besar seperti sesebuah negara. Sesebuah kerajaan itu akan menjalankan kuasa politik dan eksekutif melalui pelbagai institusi undang-undang yang ditubuhkan dalam negeri.

Setiap jenis kerajaan pula mempunyai falsafah dan prinsipnya yang tersendiri. Perbezaan yang terdapat antara badan kerajaan adalah berdasarkan struktur kuasa, sumber kuasa dan ideologi politik. Berikut adalah beberapa jenis kerajaan berbeza yang diamalkan di seluruh dunia dan sejarah mengenainya.

Autokrasi adalah satu bentuk kerajaan di mana seseorang individu itu memiliki kuasa mutlak tanpa kekangan perlembagaan atau mana-mana undang-undang bertulis.

Ia diambil daripada istilah Yunani purba daripada perkataan autós dan krátos atau autokratōr yang bermaksud 'kekuatan sendiri'. Ia biasanya digunakan oleh maharaja-maharaja dahulu seperti di Rusia yang menggunakan panggilan autokrat 'Tsar' untuk membezakan pemerintahan mereka daripada perlembagaan raja-raja di bahagian lain di Eropah.

Contoh autokrasi terawal ialah pada tahun 27 SM apabila pengasas Empayar Rom iaitu Augustus mengekalkan semua kuasa untuk dirinya sendiri walaupun telah menubuhkan Dewan Negara Rom. Nazi Jerman di bawah pentadbiran Adolf Hitler juga merupakan salah satu contoh rejim autokratik.

Kerajaan monarki mutlak di Arab Saudi, Emiriah Arab Bersatu, Oman, Brunei dan diktator autokratik di Korea Utara dan Turkmenistan adalah bentuk autokrasi pada zaman moden.

Oligarki merupakan sistem politik dan pemerintahan yang dijalankan oleh sekumpulan kecil orang yang berkuasa sahaja. Mereka biasanya diiktiraf sebagai golongan minoriti yang dominan dan sering dibezakan oleh keturunan, pengaruh tentera atau politik, kekayaan dan status.

Kumpulan oligarki ini biasanya merupakan pemerintah kuku besi dan tidak dibatasi undang-undang. Konsep oligarki bukanlah sesuatu yang baru kerana Aristotle pernah menggunakan istilah ini untuk menggambarkan sistem pemerintahan yang dimanipulasi oleh golongan minoriti yang kaya.

Penubuhan Empayar Rom adalah salah satu contoh pemerintahan oligarki paling awal pernah diketahui. Sejak kebelakangan ini, ramai ahli falsafah politik telah mencirikan keadaan politik semasa di Amerika Syarikat lebih bersifat oligarki berbanding demokrasi.

Oligarki terdapat dalam beberapa bentuk seperti aristokrasi (golongan bangsawan) dan teokrasi (golongan agama). Antara contoh negara teokratik adalah seperti Vatican City dan Iran.

Demokrasi adalah sejenis bentuk kerajaan di mana rakyatnya memainkan peranan yang besar dalam proses membuat keputusan. Antara ciri utama sesebuah kerajaan demokrasi ialah negara yang mengamalkan kebebasan politik, kesaksamaan undang-undang dan sistem berperlembagaan.

Terdapat dua jenis demokrasi yang utama iaitu demokrasi langsung dan demokrasi perwakilan. Demokrasi langsung ialah suatu bentuk demokrasi di mana rakyat membuat keputusan bagi dasar inisiatif tertentu secara langsung.

Penggunaan terawal sistem demokrasi langsung ini berlaku pada kurun ke-5 di Athen di mana kebanyakan warganegaranya mengundi secara langsung terhadap sesuatu isu perundangan dan pentadbiran eksekutif.

Dalam demokrasi perwakilan pula, rakyat menggunakan kuasa pengundian mereka untuk memilih pegawai kerajaan atau wakil yang kemudiannya membentuk badan pemerintahan apabila terpilih. Malaysia merupakan sebuah negara demokrasi yang meletakkan institusi Raja Berperlembagaan sebagai ciri demokrasi berparlimen.

Daripada 206 buah negara berdaulat di seluruh dunia, hampir 160 menggunakan perkataan "republik" dalam nama rasmi mereka. Secara umumnya, sebuah republik itu merujuk kepada kedudukan tertinggi (ketua negara atau pemerintah) dan tidak diwarisi. Sesebuah republik itu tidak semestinya merupakan sebuah negara yang mengamalkan sistem demokratik.

Istilah ini berasal daripada perkataan Latin "res publika" yang bermaksud "perkara awam". Terdapat empat jenis kerajaan republik yang digunakan pada hari ini iaitu Republik Parlimen, Republik Presiden, Republik Islam dan Republik Rakyat (Sosialis).

Dalam sebuah Republik Parlimen, kuasa eksekutif terletak pada ketua kerajaan (Perdana Menteri) yang dipilih dan bertanggungjawab terhadap badan perundangan atau parlimen.

Terdapat perbezaan jelas antara ketua negara dan ketua kerajaan. Bagi negara seperti UK dan Jepun, Raja merupakan ketua negara manakala beberapa negara lain seperti Jerman, India dan Itali pula mempunyai Presiden sebagai ketua negara.

Sistem Republik Rakyat pula adalah sebuah negara yang berdasarkan prinsip sosialis yang mula diasaskan oleh Kesatuan Soviet. Hanya terdapat dua buah negara sahaja yang masih mengamalkan ideologi ini iaitu China dan Laos.

Satu lagi bentuk kerajaan republik ialah Republik Islam. Pada dasarnya, ia adalah sebuah negara yang berdasarkan demokrasi Islam yang menentang monarki mutlak. Hanya empat buah negara sahaja yang diiktiraf mengamalkan sistem ini iaitu Afganistan, Iran, Mauritania dan Pakistan.

Kerajaan Monarki adalah suatu bentuk kerajaan di mana sesebuah keluarga diraja itu mewakili negara atau merupakan wakil tertinggi dalam sistem politik. Kuasa tertinggi kerajaan monarki biasanya diwarisi dan ia bertentangan dengan sistem pemerintahan republik.

Pada masa ini, terdapat kira-kira 45 buah negara berdaulat yang mempunyai Raja sebagai ketua negara. Namun, majoriti negara-negara ini mengamalkan sistem raja perlembagaan di mana raja lebih berperanan dalam adat istiadat dan hampir tidak mempunyai sebarang pengaruh politik dalam negara.

Satu lagi bentuk sistem ini ialah monarki mutlak di mana raja (yang umumnya merupakan seorang autokrat) mempunyai kawalan sepenuhnya ke atas negara dan tidak dibatasi oleh badan perundangan atau mana-mana undang-undang bertulis. Antara negara yang mengamalkan sistem ini adalah Brunei, Oman, Qatar dan Arab Saudi.

Walaupun Emiriah Arab Bersatu menggunakan sistem monarki mutlak, secara asasnya ia adalah sebuah persekutuan yang merangkumi beberapa buah negeri yang masing-masing diketuai oleh pemerintah tersendiri. Ini menjadikan mereka sebagai kerajaan monarki persekutuan.

Sesebuah negeri itu digelar sebagai Negeri Persekutuan apabila sebahagian besarnya ditadbir oleh kerajaan pusat secara eksklusif tanpa mana-mana bahagian pentadbiran sub-nasional yang kuat.

Walau bagaimanapun, kerajaan pusat di negara-negara tersebut mempunyai kuasa untuk mencipta serta menghapuskan pentadbiran sub-nasional pada bila-bila masa sama ada untuk meringankan tugas pentadbiran atau mengembangkan kuasa.

Sebilangan besar negara yang diiktiraf PBB dan mempunyai struktur kuasa kesatuan termasuk Perancis, Itali, Sepanyol, United Kingdom, dan China. Kebanyakan negara di Afrika juga adalah negara kesatuan.

Di negeri persekutuan pula, terdapat pengagihan kuasa di mana pemerintah daerah berkongsi tugas pentadbiran dengan pemerintah pusat berdasarkan undang-undang bertulis. Unit sub-nasional dilindungi oleh perlembagaan dan tidak boleh dihalang atau diubah oleh kerajaan pusat.

Anarki merujuk kepada pemansuhan sistem pentadbiran kerajaan tradisional oleh masyarakat atau rakyat sesebuah negeri. Fahaman anarkisme menolak segala bentuk kekuasaan atau kawalan melalui institusi kerajaan dan membina sistem pemerintahan tersendiri secara sukarela. Dalam erti kata lain, anarki ini merupakan sebuah masyarakat tanpa hierarki.

Anarkisme menganggap kewujudan hierarki atau penubuhan negeri sebagai sesuatu yang tidak perlu malah boleh mendatangkan bahaya. Istilah ini pada mulanya digunakan sebagai perkataan sinonim bagi ketiadaan kepimpinan.

Namun, pada tahun 1840, seorang ahli politik dan ahli falsafah Perancis bernama Pierre-Joseph Proudhon menyifatkannya sebagai "perintah tanpa kuasa." Proudhon juga merupakan manusia pertama yang melabelkan dirinya sebagai seorang anarkis.

Kejatuhan sesebuah kerajaan sepanjang lima abad yang lalu telah menyebabkan sesebuah negara terjerumus ke dalam lembah anarki. Semasa 'Perang 30 Tahun' misalnya, Eropah Tengah mengalami keadaan yang begitu hampir dengan anarki dari tahun 1618 hingga 1648.

Ia diikuti pula dengan Perang Saudara Inggeris dari tahun 1642 hingga 1651 manakala Perang Saudara Rusia yang tercetus sebelum Perang Dunia Pertama pula telah menyaksikan kebangkitan politik anarkis digelar Tentera Pemberontakan Revolusi Ukraine.

Komuniti anarkis juga pernah tersebar secara meluas di Sepanyol semasa rejim Francisco Franco. Selain itu, Albania dan Somalia juga pernah menyaksikan penyebaran fahaman tersebut suatu ketika dahulu.


Bagaimana Sampah Dari Jerman Boleh Sampai Ke Pulau Indah, Malaysia?

Dalam longgokan-longgokan sampah yang menimbun setinggi bukit di Pulau Indah, yang terletak di dalam daerah Klang terdapat beberapa bungkusan sosej berjenama 'Wolf' yang dihasilkan di Jerman secara kecil-kecilan, sejak tahun 1925. Ini bermakna bungkusan itu telah melalui perjalanan sejauh 9,700 km dari tempat asalnya.

Bungkusan sosej itu turut disertai dengan beberapa barangan Jerman lain seperti botol sabun basuh, bungkusan daging, bungkusan pembungkus bawang dan juga plastik pasta jenama Swabia yang hanya dijual di Jerman. Amat jelas, sampah masyarakat Jerman telah dibawa ke Malaysia oleh pihak-pihak tertentu. Apa yang menghairankan, sampah dari Jerman mempunyai kawalan ketat sebelum dieksport keluar dari negara asalnya.

Jabatan pemantauan di Jerman hanya membenarkan sampah plastik dieksport untuk tujuan kitar semula dan setiap gram plastik yang akan dieksport, direkodkan secara terperinci. Persoalannya - bagaimana sampah-sampah ini boleh hadir di Pulau Indah, Malaysia?

Malaysia menjadi negara pilihan, selepas China melarang pengimportan masuk sampah plastik. Daripada bulan Januari 2018 hingga Oktober tahun yang sama, sebanyak 114,000 tan sampah plastik dieksport ke Malaysia, peningkatan lebih 125% berbanding jumlah asal sebelum itu.

Statistik di Jerman menunjukkan dalam tempoh setahun, kerajaan Jerman terpaksa menguruskan lebih 6.2 juta tan sampah plastik dengan separuh daripadanya akan dibakar. Separuh lagi akan dikitar semula dengan 1/3 daripada jumlah tersebut akan dikitar semula di luar negara mereka. Bagaimanapun, tinjauan wartawan Jerman mendapati berlakunya penipuan yang didalangi pihak-pihak tidak bertanggungjawab khasnya peruncit dan pengeluar.

Di depan orang ramai, slogan kitar semula dijaja untuk menunjukkan kemampuan mereka walhal hakikatnya tidak banyak pihak yang benar-benar peduli tentang sampah mereka, selepas sampah itu melepasi sempadan negara asalnya.

Dengan merujuk kepada kod yang dicetak pada bungkusan, wartawan mendapati sampah yang dilonggokkan di Pulau Indah berpunca daripada dua pasaraya besar Jerman, Aldi dan Edeka. Bagaimanapun, maklum balas dua pasaraya yang diperolehi pula membawa kepada satu pihak lain yang dipertanggungjawabkan bernama Sudpack.

Jurucakap Sudpack memberitahu walaupun mengakui mereka bertanggungjawab menyelia proses kitar semula agar berlaku sepenuhnya, kebanyakan sampah plastik yang ada tidak boleh dikitar untuk diperbaharui dan perlu dibakar. Untuk proses ini, sebuah firma lain pula dilantik dan proses pembakaran memerlukan kos yang sangat besar.

Untuk setiap satu tan bahan plastik dibakar, kosnya sekitar €150 atau RM690, namun boleh meningkat kepada €800 (RM3700) sekiranya bahan itu memerlukan proses lebih lama. Oleh kerana kos yang sangat tinggi diperlukan, jalan yang lebih murah adalah untuk mengeksportnya keluar.

Kos bagi mengeksport keluar plastik dari Jerman melalui jalan air dianggarkan antara €40 ke €150 (RM183 ke RM690) untuk setiap tan. Oleh sebab itulah banyak pihak dari Jerman memilih menjadikan Malaysia destinasi sampah yang sukar untuk mereka proses semula.

Walaupun banyak pihak mengambil jalan senang melonggokkan sampah yang tidak boleh dikitar semula ke Pulau Indah, sebuah firma penghapusan sampah bernama Nehlsen pula berani mengambil risiko untuk kepentingan bersama. Tindakan kerajaan China melarang kemasukan sampah, memaksa Nehlsen mencari alternatif lain.

Mereka membangunkan satu sistem kitar semula yang lebih efisien, mampu memproses anggaran 20 ke 25 ribu tan setahun bahan kitar semula. Mengapa mereka memilih langkah tersebut? Percubaan mereka menghantar ke Malaysia tidak memberikan mereka keputusan yang diharapkan.

Selepas larangan China diwujudkan, Nehlsen menghantar beberapa kontena sampah ke Malaysia untuk diproses tetapi mendapati syarikat yang beroperasi di Malaysia sebenarnya tidak berupaya dan kurang kemahiran menguruskan sampah kitar semula dalam skala sebesar itu.

Firma Nehlsen akhirnya memilih untuk menanggung sendiri kos pembakaran sampah plastik yang tidak boleh dikitar semula, atas rasa tanggungjawab mereka memastikan tidak berlakunya pencemaran di Malaysia atau mana-mana negara Asia yang menjadi destinasi pilihan sampah firma-firma lain seperti mereka.

Menegaskan mereka tidak boleh didakwa sekiranya memilih untuk menghantar sampah ke Malaysia, kerana perkara itu dibenarkan kerajaan Jerman sendiri - Nehlsen memilih jalan susah mengambil berat infrastruktur negara kita yang lemah dalam pengurusan sisa pepejal serta ahli politik yang seakan tidak mengendahkan masalah ini.

Kawasan kejiranan sekitar Pulau Indah mula berdepan masalah pernafasan, dengan kajian yang dijalankan mendapati bahan besi dan beracun daripada sampah yang dilonggokkan sudah mula memasuki tanah dan bekalan air penduduk setempat.

Bagaimanapun, sehingga kini tidak ada pihak benar-benar mahu mengubah keadaan ini - sama ada kerajaan kedua-dua negara ataupun syarikat-syarikat Jerman yang seakan tidak peduli sampah mereka kini berada 9,700 km di sebuah negara kecil bernama Malaysia.

Artikel ini adalah terjemahan dan olahan semula artikel How Germany recycling ends up in Malaysian dumps yang diterbitkan pada 26 Februari 2019.


8 Perkara yang Tidak Diketahui Ramai Mengenai Harry Houdini

Harry Houdini adalah seorang ahli silap mata dan pelakon lagak ngeri Amerika yang dilahirkan di Hungary pada 24 Mac 1874. Dia sememangnya dikenali sebagai antara salah seorang ahli silap mata paling terkenal dalam sejarah. Akan tetapi, masih banyak yang belum diketahui mengenai lelaki ini. Berikut adalah beberapa perkara menarik mengenai Harry Houdini yang tidak diketahui ramai.

Dia dilahirkan sebagai Erik Weisz tetapi namanya diubah kepada Ehrich Weiss selepas keluarganya berhijrah dari Hungary ke Amerika. Dia yang meminati bidang silap mata sejak kecil sering dipanggil sebagai "Ehrie" atau "Harry".

Dia sangat meminati seorang ahli silap mata Perancis bernama Jean-Eugene Robert-Houdin. Apabila Harry memulakan kerjayanya sebagai seorang ahli silap mata pada 1890-an, dia memberi menggunakan nama wiranya itu dan diubah menjadi "Houdini".

Akan tetapi, Harry kemudian terlibat dengan kontroversi apabila menuduh bekas wiranya itu mencuri helah ahli silap mata lain. Pada tahun 1908 pula, dia pernah menulis sebuah buku bertajuk "Mendedahkan Helah Robert-Houdin".

Harry Houdini bergelut semasa mula menceburi bidang pertunjukkan dan hampir berhenti untuk membuka sekolah silap mata. Dia akhirnya mendapat peluang besar apabila ditawarkan membuat persembahan jelajah Amerika dan Eropah pada tahun 1899.

Aksi utama Houdini ketika itu ialah melepaskan diri daripada sebarang ikatan yang rumit, jaket banduan dan gari. Aksinya itu diminati ramai dan pertunjukannya di Eropah mendapat sambutan yang sangat menggalakkan.

Dia juga berjaya meneruskan kejayaanya itu di beberapa lagi pertunjukan di Amerika termasuk melepaskan diri dari penjara, melompat ke dalam sungai Rochester dengan tangan terikat dan banyak lagi. Ketika itu dia mendapat gelaran sebagai "Raja Gari".

Setelah berjaya mengukuhkan kedudukannya di Eropah pada awal 1900-an, Houdini mula membawa naik adiknya Theo yang merupakan pernah membantu semasa karier awalnya. Theo kemudian menggunakan nama pentas "Hardeen" ketika membuat aksi persembahan yang sama dengan Harry.

Mereka juga membuat persaingan palsu untuk menaikkan populariti namun tidak menyembunyikan fakta bahawa mereka sebenarnya bersaudara. Walaupun dibayangi oleh kejayaan Harry, akan tetapi ia adalah Hardeen yang mula mempelopori teknik melepaskan diri daripada jaket banduan yang menjadi aksi paling terkenal Harry Houdini dalam setiap pertunjukannya.

Pada September 1911, sekumpulan ahli perniagaan Boston mencabar Houdini melakukan sesuatu yang luar biasa iaitu dengan meloloskan diri daripada perut bangkai seekor "raksasa laut" seberat 700 kg yang terdampar di pelabuhan.

Ahli sejarah masih tidak dapat mengenal pasti makhluk apakah itu dan ia mungkin sejenis makhluk laut dalam. Ada yang mengatakan makhluk itu menyerupai penyu dan paus. Houdini bersetuju melakukan aksi itu dan ianya disaksikan oleh ribuan penonton yang hadir.

Harry Houdini digari tangannya, dirantai kakinya dan dimasukkan ke dalam bangkai "raksasa" itu. Dia berjaya meloloskan diri dalam hanya 15 minit sahaja tetapi mendakwa dia hampir lemas kerana bau busuk dan gas yang terhasil daripada bangkai itu.

Setelah mengembangkan minatnya dalam bidang penerbangan ketika berada di Eropah pada tahun 1909, Houdini telah membeli sebuah pesawat Voisin buatan Perancis dan menjadi juruterbang persendirian pertama di dunia.

Ahli silap mata itu telah terhempas ketika melakukan penerbangan sulungnya di Jerman tetapi terselamat dan terus berlatih untuk menjadi lebih mahir. Akhirnya dia menjadi orang pertama yang menerbangkan pesawat di Australia.

Liga Udara Australia memperakui Houdini merupakan juruterbang pertama yang mengemudi pesawat di negara itu tetapi beberapa ahli sejarah menegaskan rekod itu sebenarnya milik Colin Defries, warga British yang membuat penerbangan singkat beberapa bulan sebelum itu.

Walaupun dilahirkan di Hungary, Houdini adalah seorang patriot Amerika dan menyokong kuat penglibatan negara itu dalam Perang Dunia Pertama. Dia berjaya memujuk Persatuan Ahli Silap Mata Amerika untuk menandatangani sumpah setia kepada Presiden Woodrow Wilson ketika itu.

Dia juga telah membatalkan semua jelajah pertunjukannya untuk melakukan persembahan bagi menghiburkan Tentera Amerika dan mengumpul dana untuk perang. Dia malah menggunakan teknik pertunjukkannya untuk membantu tentera.

Houdini mengadakan beberapa kelas di Hippodrome New York bagi memberi tunjuk ajar kepada pasukan tentera terutamanya Marine Corps bagaimana untuk melepaskan diri daripada kapal yang karam, diikat dengan tali, gari atau sekatan lain sekiranya mereka ditangkap oleh pihak Jerman.

Kerjaya singkat Houdini sebagai bintang filem senyap bermula pada tahun 1919 dalam siri filem The Master Mystery apabila dia melakonkan watak perisik yang menggunakan kebolehannya untuk menggagalkan rancangan kumpulan penjenayah.

Siri itu mendapat sambutan hangat dan diingati sebagai filem pertama yang memaparkan robot. Houdini kemudian membintangi dua lagi filem sebelum melancarkan studio filemnya sendiri yang dinamakan sebagai Houdini Picture Corporation.

Syarikatnya itu menghasilkan dua filem bertajuk The Man From Beyond dan Haldane of the Secret Service tetapi kedua-duanya gagal mendapat sambutan yang baik. Setelah menghabiskan sebahagian besar hartanya untuk melabur dalam bidang perfileman, Houdini akhirnya menjual syarikatnya pada tahun 1923.

Sebagai seorang yang pakar dalam silap mata dan ilusi, Houdini menjadi geram apabila ada yang mendakwa mereka adalah psikik atau memiliki kuasa ghaib. Pada tahun 1920-an, dia memulakan kerjaya keduanya sebagai seorang pengkritik profesional dan membongkar ahli psikik, pembaca minda, bomoh atau pewasitah (spiritualists) yang boleh berhubung dengan alam ghaib.

Dia dengan gigih cuba untuk memberi kesedaran kepada orang ramai tentang penipuan yang dilakukan sesetengah kumpulan atau individu yang menyamar. Dia juga menawarkan ganjaran USD 10,000 kepada mana-mana ahli psikik yang boleh mengemukakan "fenomena fizikal" yang tidak dapat dijelaskan secara rasional.

Pada 1926, Houdini membentangkan kepada ahli Kongres untuk melarang amalan menilik nasib dengan bayaran atau pampasan.


Kajian 'glikosis aerobik' Buktikan Kenapa Otak Wanita Lebih Power Dari Lelaki Ketika Tua

Jangka hayat manusia merupakan satu perjalanan panjang yang akan dilalui setiap insan. Yang membezakan kita semua kelak adalah berapa jauh perjalanan kita itu, sama ada singkat ataupun panjang.

Seseorang manusia sudah pasti kebanyakannya mahu mendirikan rumah tangga serta memiliki zuriat sendiri sebagai penyambung keturunan. Hidup berumah tangga merupakan satu cabaran yang sangat besar dalam kehidupan setiap orang, kerana di sinilah kita akan diuji bukan setakat daripada dugaan persekitaran - malahan (banyak kali) dugaan yang datang daripada pasangan sendiri.

Seorang suami atau isteri mempunyai perspektif serta cara pemikiran yang sangat berbeza, menyebabkan akan wujud pelbagai jenis perbezaan ketara. Kajian sudah pun membuktikan otak lelaki secara puratanya akan mengecil lebih cepat berbanding perempuan, sehingga membesarkan perbezaan kemampuan berfikir di antara kedua-dua jantina dalam usia yang sama.

Kajian terbaru yang dilaporkan pada bulan Februari 2019, telah berjaya menemui realiti sebenar bahawa sepanjang hayat lelaki dan wanita yang sama usia - otak wanita itu sebenarnya tiga tahun lebih muda berbanding lelaki yang sama usianya.

Penyelidik di Washington University School of Medicine di St. Louis telah pun melakukan kajian melibatkan 205 orang peserta, dengan pecahan 84 lelaki dan 121 perempuan berusia di antara 20 hingga 82 tahun usia. Kajian yang dijalankan bertujuan untuk mengkaji kesan gula (glukosa) pada otak dan kadar pengambilannya mengikut usia.

Harus diberitahu terlebih dahulu, jumlah tenaga yang akan digunakan oleh otak kita untuk berfungsi adalah separuh daripada keseluruhan jumlah glukosa dalam badan. Gula ini akan diproses bergantung kepada usia kita, dengan setiap tahap umur memerlukan kadar gula dan keperluan berbeza.

Proses pertukaran gula kepada bahan yang diperlukan otak ini dinamakan sebagai 'glikosis aerobik' atau 'aerobic glycosis', sejenis proses yang menukarkan glukosa kepada satu bentuk lain (lactase) dengan kehadiran oksigen. Penyelidik dalam kajian inim mengukur kadar glukosa yang digunakan oleh setiap peserta untuk menjalankan proses glikosis aerobik dengan sempurna.

Dengan menggunakan kaedah pembelajaran mesin, pengiraan 'umur' otak peserta dilakukan berdasarkan kepada kadar aktiviti glikosis aerobik.

Apa yang menakjubkan, kajian mendapati secara metaboliknya - bererti keupayaan otak menjalankan proses tersebut - otak wanita secara puratanya mempunyai usia 3.8 tahun lebih muda berbanding usia sebenar wanita tersebut.

Bagi pihak lelaki pula, purata 'usia sebenar' otak para peserta yang diukur menunjukkan usia metabolik otak mereka berada pada kadar 2.4 tahun lebih tua berbanding usia mereka.

Keputusan yang mereka dapat pula seragam tanpa mengira usia peserta, dengan peserta yang lebih berusia mempunyai perbezaan yang sama dengan peserta berusia muda, bila dibandingkan 'usia otak' mereka.

Adakah anda sedar satu fenomena yang kerap terjadi melibatkan individu-individu berusia tua dalam masyarakat kita, seperti datuk dan nenek atau individu berpangkat moyang; didmana i ki mampu melihat perbezaan ketara dalam kemampuan berfikir di antara seorang 'atuk' dan seorang 'nenek'?

Penyelidik dalam kajian ini merumuskan penyebab utama kemampuan otak nenek yang berusia tua melebihi otak atuk, adalah kerana sepanjang hayat mereka berdua - otak neneknya matang lebih lambat berbanding otak atuk. Faham kan penjelasan itu?Penemuan ini sedikit sebanyak menjelaskan kenapa wanita mempunyai kemampuan berfikir lebih baik berbanding lelaki pada usia tua, serta mempunyai ketahanan mental yang lebih panjang daripada segi memori dan kemampuan menyelesaikan masalah.

Sesuatu perkara yang harus difahami - otak wanita tidak menua lebih perlahan berbanding lelaki. Cuma otak wanita matang lebih lambat, memberikan setiap wanita kemampuan otak lebih panjang pada tahap kemampuan sebenar berbanding lelaki sepanjang hayat mereka. Kesimpulannya, kelambatan matang otak wanita imemang akan menyebabkan perangai yang lebih kebudak-budakan pada usia muda, tetapi semakin tua sesuatuspasangan itu bersama - otak lambat matang wanita itulah yang akan menjadi pembantu bila si suami mula lupa dirinya siapa.


Asal Usul Dan Sejarah Istilah/Perkataan "Left and Right"

Perkataan 'left' dan 'right' boleh dikatakan digunakan setiap hari dalam hidup kita, termasuklah juga makna perkataan itu dalam bahasa Melayu iaitu kanan dan kiri.

Bagaimanapun, dari segi bahasa terdapat perbezaan besar di antara makna perkataan tersebut jika dibandingkan daripada makna Bahasa Melayu dan Bahasa Inggeris - dengan Inggeris membawa makna yang lebih besar.

Pernahkah anda terfikir mengapa perkataan 'left' dan 'right' digunakan untuk menunjukkan arah dan juga menunjukkan sesuatu yang betul (right) dan juga perbuatan meninggalkan (Left)? Jom kita baca dan fahamkan kenapa dua makna yang berbeza untuk satu perkataan itu sebenarnya berkait.

Berbeza dengan perkataan 'left', semua makna perkataan 'right' mempunyai hubungan di antara satu sama lain. Ada tiga makna yang dibawa perkataan 'right' iaitu arah kanan, betul dan juga hak seseorang, kan? Ketiganya saling berkait yang bermula daripada perkataan 'riht.'

'Riht' adalah perkataan Inggeris Lama yang membawa makna 'lurus' dan budaya orang zaman dahulu sering mengaitkan sifat lurus sebagai sesuatu yang betul atau benar. Ini membawa kepada penggunaan 'riht' untuk menggambarkan seseorang yang melakukan sesuatu yang baik daripada segi moral dan faktanya.

Penggunaan perkataan 'riht' itu berkembang lagi. Selepas digunakan sebagai kata ganti untuk perbuatan baik, 'riht' mula digunakan untuk mewakili sesuatu yang sepatutnya betul untuk dilakukan seseorang. Hak seseorang mula dilabelkan sebagai 'riht' atau 'rights', melambangkan tuntutan seseorang ke atas sesuatu yang sudah jelas miliknya.

Ekoran penggunaan 'right' bagi melambangkan sesuatu yang betul atau lurus pada mulanya, kepercayaan itu mula bercampur aduk dengan budaya yang mereka amalkan ketika itu. Sekarang kita lihat mengapa 'right' digunakan sebagai arah pula.

Sejak mula perkataan 'right' lebih dikaitkan dengan sesuatu yang lurus daripada segi moral dan etikanya. Perkataan ini kemudiannya diasimilikasikan dalam kepercayaan mereka pada zaman tersebut.

Satu masa dulu, memang wujud tanggapan bahawa individu yang dominan tangan kanan adalah benar dan baik, sementara individu dominan tangan kiri atau kita gelarkan kidal - tidak betul malahan juga dianggap jahat.

Oleh sebab kepercayaan itu, masyarakat Inggeris zaman dulu mula melabelkan tangan kanan sebagai 'right hand', bukan kerana kedudukannya tetapi kerana hujah moral yang ada dalam kepercayaan mereka, kerana mereka percaya ada sesuatu yang tak betul dengan individu kidal.

Perkataan 'left' pula datang daripada pelbagai sumber. Salah satunya adalah perkataan 'lyft', yang membawa makna 'lemah' atau 'tidak dominan' kebiasaannya dilabelkan pada tangan kiri kita yang kurang digunakan berbanding tangan kanan; ini menjadi lawan kepada 'right hand.'

Bagaimanapun, 'left' turut sama membawa makna meninggalkan atau tertinggal sesuatu, bukan? Asal-usul makna tersebut pula berbeza sumbernya. 'Left' yang merujuk kepada perbuatan meninggalkan ini datang daripada perkataan 'laefan' - yang membawa maksud meninggalkan.

Selepas penggunaan istilah 'right hand' dan 'left hand' semakin meluas diamalkan, orang ramai mula merujuk perbuatan membelok atau berpusing ke satu arah tertentu berdasarkan kedudukan tangan mereka.

Sekiranya seseorang bertanyakan arah, dia akan diberitahu untuk berpusing mengikut kedudukan tangannya sama ada 'right hand' atau 'left hand' bagi memudahkan navigasi individu tersebut. Lama-kelamaan, orang ramai mula biasa hanya menyebut 'right' and 'left' sebagai penunjuk arah dan perkataan itu juga turut mengekalkan makna-makna asalnya sehingga kini - dan masih digunakan di seluruh dunia sebagai panduan kita semua.


Apa Itu Indeks Ekonomi Burger Big Mac?

Memahami ekonomi merupakan satu perkara yang sangat mencabar. Kewujudan bermacam jenis jargon serta istilah yang memerlukan kefahaman tentang teori dan praktikaliti di sebalik setiap apa yang berlaku atau yang diramal bakal berlaku.

Salah satu perbandingan paling popular yang digunakan oleh ahli ekonomi dunia, adalah perbandingan keupayaan kuasa membeli (purchasing power parity atau PPP) di antara negara-negara dunia menggunakan Indeks Big Mac (IBM).

Pada awalnya dalam tahun 1986, Indeks Big Mac ini direka hanya sebagai satu penunjuk mudah bagi membolehkan orang ramai memahami tahap kemampuan orang ramai, namun lama-kelamaan indeks mudah ini diterima ramai sehinggakan diangkat menjadi standard antarabangsa yang diiktiraf.

Kursus-kursus ekonomi serta bahan rujukan mula meletakkan IBM sebagai satu cara mengukur kekuatan ekonomi yang boleh dipercayai, untuk menunjukkan sama ada nilai matawang sesebuah negara itu didagangkan bawah nilai, atas nilai atau berada pada tahap nilai sebenar.

Kenapa burger Big Mac dipilih? Idea asalnya menggunakan Big Mac kerana burger tersebut sama di seluruh dunia daripada segi bahannya dan faktor pengedarannya.

Dengan menggunakan harga Big Mac di Amerika Syarikat sebagai penanda aras, setiap harga burger Big Mac di serata dunia akan dinilai dan dibandingkan dengan harga Big Mac di Amerika Syarikat. Sebagai contoh, di UK harga Big Mac adalah £2.29 dan harga di Amerika Syarikat pula $3.57

Melakukan perkiraan mudah, Indeks Big Mac UK berbanding US Dollar berada pada kadar 1.56 ($3.57/£2.29). Nilai Indeks Big Mac kemudiannya akan diguna dalam melakukan perbandingan nilai tukaran matawang UK berbanding USD ketika itu bagi mendapatkan perbezaannya dengan Indeks Big Mac.

Walaupun Big Mac merupakan contoh produk atau makanan paling meluas digunakan, ada juga penganalisis ekonomi menggunakan produk-produk lain sebagai contoh mereka seperti iPod, kopi Starbucks dan juga sejenis almari IKEA bernama Billy.

Dipuji kerana mampu menjelaskan keupayaan membeli penduduk serata dunia, Indeks Big Mac tetap tidak dapat lari daripada kritikan. Harus diakui restoran McDonalds mudah ditemui diserata dunia, namun kos untuk menyediakannya tidak sama khasnya kos pekerja. Selain itu di beberapa negara seperti Iceland, harga daging lembu yang digunakan jauh lebih tinggi berbanding negara-negara majoriti dalam perbandingan.

Di India pula, semua restoran McDonald tidak menyediakan hidangan Big Mac serupa berikutan faktor daging lembu, menggantikannya dengan Chicken Mac Maharaja yang menggunakan daging ayam. Selain itu, pihak McDonalds sendiri sudah pasti menggunakan strategi yang berbeza-beza mengikut negara dalam menawar serta memasarkan Big Mac, menyebabkan kosnya berbeza meninggikan lagi harga jualan.

Tidak dapat dinafikan, walaupun mempunyai banyak kelemahan, Indeks Big Mac merupakan satu pemudahcara atau gambaran awal keupayaan membeli yang dapat difahami orang ramai. Jadi persoalannya - adakah Indeks Big Mac ini berkesan? Kami kongsikan kepada anda data terbaru Indeks Big Mac untuk anda nilaikan sendiri.

Berdasarkan laporan dan analisa menggunakan Indeks Big Mac bagi bulan Januari tahun 2019, ketika ini nilai USD mempunyai nilai yang sangat kukuh berbanding majoriti matawang dunia khasnya matawang negara-negara membangun - menampakkan bahawa kebanyakan matawang bukan US Dollar ketika ini sedang berada pada nilai rendah daripada sepatutnya. (pautan PDF)

Kami berharap agar perkongsian ringkas ini dapat memperkenalkan kepada anda tentang indeks ringkas ini, yang nyata kelihatan mudah tetapi mampu memberikan gambaran kasar kemampuan matawang ringgit kita.


Sejarah Bagaimana Sistem Insurans Bermula

Anda pernah disapa atau didatangi ejen insurans? Agak menjengkelkan bukan cara sesetengah cuba melakukan jualan, sehinggakan pekerja-pekerja industri insurans membawa persepsi yang agak buruk di kalangan masyarakat.

Walau bagaimanapun, tidak dapat kita nafikan insurans (atau takaful) memberikan perlindungan yang sangat berfaedah tatkala kita benar-benar memerlukannya. Bagaimanapun, stigma masyarakat terhadap perniagaan ini sangat sukar untuk diperbaiki kerana insurans merupakan satu bentuk perniagaan yang sangat bergantung kepada keterbukaan penerimaan seseorang.

Tahukah anda, insurans sebenarnya mempunyai sejarah yang sangat panjang - sudah pun bermula beribu tahun lamanya?

Secara asasnya, insurans merupakan satu bentuk pemindahan risiko daripada satu pihak kepada satu pihak lain. Tindakan ini sebenarnya sudah dimulakan oleh pedagang-pedagang di China sejak tahun 3000BC dengan peniaga-peniaga ketika itu akan membahagikan muatan kargo mereka kepada beberapa buah kapal, bagi meminimakan kerugian sesama mereka seandainya ada kapal gagal sampai ke destinasi.

Dalam era yang sama di Babylon, peniaga-peniaga di situ pula mengamalkan satu sistem yang digelarkan 'bottomry' di mana sebarang pinjaman yang sudah dikeluarkan kepada peniaga, akan dianggap langsai seandainya berlaku insiden semasa barangan peniaga itu hilang di lautan.

Bermula sekitar tahun 1750BC dengan pengenalan Kod Hamurrabi, undang-undang atau peraturan berkenaan pemindahan risiko dan kerugian ini mula dicatatkan secara rasmi. Kod 100 hingga 107 dalam Kod Hamurrabi menerangkan secara ringkas berkenaan peraturan urus niaga, kontrak serta siapa yang patut menanggung kerugian, sekiranya urusan gagal diselesaikan ekoran bencana.

Berikutan pengenalan kod Hamurrabi ini, idea 'bottomry' mula berkembang ke seluruh masyarakat dunia ketika itu, seiring dengan peningkatan hubungan ekonomi di antara negara-negara yang ada.

Sekitar tahun 1200BC, pedagang-pedagang Phoenician (kini Lebanon) mula memindahkan risiko perjalanan mereka kepada pihak penanggung risiko. Penanggung risiko akan menanggung risiko seandainya kargo atau kapal milik pedagang hilang atau karam di lautan disebabkan bencana atau serangan lanun.

Pedagang pula perlu membayar sejumlah wang yang sudah dipersetujui sekiranya perjalanan kapal itu selamat sampai ke destinasi. Sekiranya pedagang gagal membayar yuran yang telah ditetapkan, undang-undang Phoenicia membenarkan penanggung risiko merampas kapal milik pedagang.

Penggunaan laluan laut yang semakin kerap menyebabkan sistem yang diamalkan bermula di Greek dan diperkemaskan di Phoenicia ini semakin popular, mula berkembang di sekitar kepulauan Meditteranean dan Asia bermula tahun 400BC.

Undang-undang yang diperkenalkan diperkemaskan lagi oleh masyarakat Itali sekitar abad ke 14 di Genoa. Individu-individu kaya yang memiliki tanah dan pengaruh mula bekerjasama berkongsi menjadi penanggung risiko, meletakkan hartanah mereka sebagai jaminan tanggungan kerugian. Kontrak rasmi insurans yang dipercayai pertama di dunia dibuat menerusi sebuah perjanjian di Genoa pada tahun 1347.

KIsah insurans nyawa sedikit berbeza, namun sejarahnya tetap panjang. Bukti pertama wujudnya kerjasama anggota masyarakat dalam menanggung risiko kematian bermula sejak tahun 2500BC di Mesir. Keluarga-keluarga pengukir batu yang kerjanya berisiko tinggi bersama-sama mengumpulkan wang dan harta mereka bagi membolehkan mereka sama-sama menanggung kos pengebumian ahli keluarga mereka yang terkorban.

Idea itu ditambah baik oleh masyarakat Greek dan Rom sekitar tahun 3BC dengan kewujudan kumpulan masyarakat yang bersama-sama menanggung beban belanja pengebumian. Selain itu, wang yang dikumpulkan mereka juga akan disedekahkan kepada keluarga si mati sebagai satu bentuk bantuan hidup.

Polisi insurans nyawa pertama dunia dipercayai ditulis pada penghujung abad ke 16 di England. Penubuhan kumpulan pekerja serta ahli masyarakat yang berkongsi dana menanggung kematian berlaku dengan pesat, namun kebanyakannya gagal bertahan lama disebabkan kelemahan pengurusan serta kerugian yang terlalu besar.

Kerugian ini sebenarnya berpunca daripada kegagalan mereka menganggar dengan lebih baik usia kematian seseorang. Masalah sama turut sama dihadapi oleh beberapa syarikat terawal insurans yang rata-ratanya mengenakan bayaran sama kepada setiap orang, tanpa mengambil kira usia dan risiko.

Tahap risiko kematian seseorang mula diambil kira sekitar tahun 1693 dan sedikit sebanyak membantu menyelesaikan masalah ini. Sekitar tahun 1762, Society for Equitable Assurances on Lives and Survivorships - sebuah syarikat pengendali insurans nyawa yang mengambil kira usia dan risiko seseorang berjaya ditubuhkan dan menjadi syarikat insurans moden pertama di dunia, menjadi batu asas kepada penubuhan banyak syarikat insurans lain di serata dunia.


5 Negeri Paling Berisiko Dan Banyak Berlaku Kecurian Kenderaan

Kes kecurian kenderaan merupakan antara jenayah paling kerap berlaku di negara kita. Statistiknya juga cukup menakutkan dengan beberapa negeri mencatatkan nisbah kehilangan kenderaan setiap hari yang sangat tinggi.

Sebagai pemilik kenderaan, penulis memang memiliki sifat fobia takut hilang kereta dan motor setiap kali diletakkan di mana-mana. Walaupun sudah dipasang kunci keselamatan, di rantai dan diletak di tempat yang dirasakan selamat - kecurian kenderaan tetap juga berlaku kerana pencuri yang berjaya dirakam 'bekerja', terbukti mempunyai kemahiran tinggi.

Di negeri manakah kes kecurian kenderaan paling kerap berlaku di negara kita? Berikut adalah lima negeri di Malaysia yang mencatatkan jumlah statistik tertinggi kes kecurian kenderaan sehingga tahun 2016.

Di mana ramai penduduk, di situlah kes-kes kecurian akan lebih kerap berlaku. Jadi tidak menghairankan negeri Selangor mencatatkan jumlah kecurian motorsikal tertinggi berbanding mana-mana negeri di Malaysia.

Selangor mencatatkan 8,890 kes kecurian motorsikal bagi tahun 2016, jauh mengatasi pencabar terdekatnya Johor yang hanya mencatatkan 4,686 kes.

WP Kuala Lumpur mencatatkan 3,864 kes kecurian motorsikal meletakkan negeri itu di tangga ketiga diekori rapat negeri Kedah, dengan 3,125 kes. Negeri jirannya pula, Pulau Pinang duduk di tempat kelima dengan 2,401 kes kecurian motorsikal.

Dalam kes kecurian kenderaan jenis kereta atau motokar pula, Selangor tetap berada pada kedudukan pertama dengan jumlah kes kecurian sebanyak 3,309 motokar dilaporkan. WP Kuala Lumpur mencatatkan jumlah kes kedua terbesar bagi tahun 2016 iaitu 2,104 kes dan Johor di belakangnya, dengan 1,443 kes.

Berbeza dengan kes kecurian motorsikal, negeri Sarawak mencatatkan jumlah kes kecurian motokar keempat tertinggi sebanyak 748 kes dan Kelantan merangkumi lima tempat teratas dengan jumlah kes 614.

Bagi keseluruhan jumlah kes untuk tahun 2016, sebanyak 34,754 kes kecurian motorsikal dan 10,607 kes kecurian motorkar dilaporkan. Sekiranya dibandingkan dengan angka-angka kes-kes kecurian tahun-tahun sebelumnya, boleh dikatakan berlaku penurunan daripada segi jumlah kes yang berlaku.

Pada awalnya, penulis menjangkakan akan berlaku persamaan ketara di antara negeri-negeri yang menduduki lima tempat teratas berdasarkan jumlah populasi penduduk, namun sekiranya dilihat keseluruhan statistik dapat dilihat wujud perbezaan di antara jumlah kes kecurian motorsikal dan motokar mengikut negeri.

Ada negeri di mana kes kecurian motorsikal lebih aktif berbanding motokar dan ada juga negeri yang berlaku sebaliknya pula. Walaupun statistik ini mungkin sedikit sebanyak melegakan anda atau mungkin juga semakin meresahkan anda, pastikan anda telah pun mengamalkan langkah-langkah keselamatan yang cukup sebelum meninggalkan kenderaan anda.


Fenomena 'Deepfake' : Ancaman Besar Masa Depan Yang Menakutkan

Anda pernah dengar istilah 'deepfakes'? Mungkin buat masa sekarang istilah tersebut belum popular dan digunakan secara meluas, tetapi kami yakin di masa akan datang istilah itu akan lebih kerap diperkatakan.

'Deepfakes' sama seperti pelbagai teknologi yang dibangunkan, sangat berfaedah sekiranya digunakan dengan tujuan yang baik. Bagaimanapun, teknologi yang sama sekiranya jatuh ke tangan yang salah boleh menimbulkan banyak masalah besar - khasnya kepada individu-individu terkenal.

Negara kita pernah beberapa kali digemparkan dengan penyebaran video-video mengaibkan yang dikatakan memaparkan individu-individu tertentu. Walaupun dinafikan serta mungkin juga dibuktikan tidak benar, kesan penyebaran video tersebut sudahpun berjaya mencipta persepsi.

Bagaimana pula sekiranya perkara itu berlaku dalam skala yang lebih besar?

Deepfake adalah singkatan kepada istilah 'deep learning' (pembelajaran mendalam) dan 'fake' (palsu), sebuah teknologi berasaskan kepintaran buatan (AI) yang dapat membantu mensintesiskan visual dalam bentuk imej atau video.

Dengan menggunakan AI, sebuah mesin dapat belajar sendiri menggunakan algoritma yang telah dibangunkan khas untuknya, mengambil rujukan-rujukan yang diperlukan seperti gambar dan video di internet untuk menghasilkan video lain yang memaparkan individu lain dalam video tersebut.

Pada awalnya sekitar tahun 2017, Deepfakes banyak dikeluarkan dalam bentuk video porno melibatkan artis-artis terkemuka wanita Hollywood dalam keadaan memalukan. Nama seperti Gal Gadot serta Scarlett Johansson menjadi mangsa. Bagaimanapun, kualiti video yang dikeluarkan AI tersebut masih belum boleh dikatakan realistik.

Namun, hasil kerjasama sekumpulan individu yang tidak diketahui bersama membantu memperbaiki sistem tersebut, AI yang telah dibangunkan semakin lama semakin pintar sehinggakan hasil yang dapat dikeluarkan kini jauh lebih meyakinkan berbanding sebelumnya.

Tidak dinafikan teknologi untuk menggantikan wajah pelakon dalam filem sudah banyak digunakan. Selain itu teknologi komputer juga membolehkan perubahan pada aktor dilakukan bagi mendapatkan kesan yang dimahukan. Bagaimanapun, semua itu masih lagi perlu dilakukan secara manual di mana kerja tangan editor tetap perlu ditagih.

Teknologi deepfakes pula melangkaui semua ini, di mana editor tidak lagi diperlukan untuk mendapatkan apa yang dihajati. Seseorang boleh mengarahkan AI merujuk kepada ratusan atau ribuan gambar serta visual seseorang dan seterusnya mesin itu sendiri akan bertindak merujuk, mengkaji serta memanipulasi semula video - menggantikan wajah individu A dengan individu B, dalam video yang memaparkan individu A; tanpa perlu campur tangan manusia!

Semakin banyak rujukan dalam bentuk video atau gambar bagi dipelajari oleh AI, semakin realistik hasil yang bakal dikeluarkan. Buat masa sekarang, bagi mendapatkan hasil yang baik - AI Deepfakes memerlukan ribuan rujukan dalam bentuk video bagi 'memahami' wajah dua individu yang akan disalin tampal. Semakin jauh perbezaan wajah yang mahu ditukar, semakin banyak rujukan perlu diberikan.

Tidak dapat dinafikan teknologi yang ada dalam menyalin dan menampal wajah-wajah individu ini, sekiranya digunakan dengan baik dapat membantu dalam pelbagai perkara contohnya penghasilan filem dan drama. Selain itu teknologi ini juga dapat membantu dalam banyak perkara lain, seperti penghasilan video anda bersama orang kesayangan yang telah tiada (jika anda sanggup) atau mungkin juga membolehkan anda beraksi dalam filem anda sendiri.

Bagaimanapun, setakat ini kebanyakan media yang dihasilkan oleh teknologi mengagumkan ini yang popular - majoritinya adalah video-video porno atau video untuk mengenakan orang lain. Selain pelakon wanita, ahli politik juga tidak terlepas daripada menjadi mangsa dengan nama seperti Angela Merkel, Donald Trump dan Barrack Obama telah pun selamat ditampal pada badan lain. Adolf Hitler juga tidak ketinggalan.

Garisan pemisah di antara realiti dan fantasi semakin lama semakin menipis, jadi tidak menghairankan satu hari nanti - kita akan mengalami kesukaran mengenalpasti apa yang benar dan mana yang palsu.


Kisah Perisik Jepun Mengepalai Geng Penyamun Melayu-Siam Menentang British - Tani Yutaka

Penjajahan Jepun di Tanah Melayu merupakan satu peristiwa hitam yang sering diperkatakan sehingga hari ini. Ia merupakan satu siri pertempuran yang singkat tetapi sengit. Ketika berlakunya penjajahan inilah Tanah Melayu berubah pemerintah daripada British kepada Jepun.

Seorang jeneral Jepun bernama Tomoyuki Yamashita telah memimpin Tentera Darat ke-25 Jepun menyerang Tanah Melayu pada 8 Disember 1941.

Kerana kejayaannya menakluk Semenanjung Tanah Melayu dan Singapura dalam masa 70 hari, Perdana Menteri British, Winston Churchill, menggelarkan kejadian ini sebagai "bencara terburuk" dalam sejarah ketenteraan British.

Oleh kerana kejayaan itu jugalah, Tomoyuki Yamashita digelar sebagai "Harimau Malaya". Walau bagaimanapun, tahukah anda pada tempoh waktu yang sama ada seorang lagi pemuda Jepun yang digelar sebagai "Harimau Malaya" bernama Tani Yutaka? Berikut adalah kisah menarik mengenainya.

Tani dilahirkan di Fukuoka, Jepun pada tahun 1910. Ketika berumur tidak sampai setahun, dia dan keluarganya telah berpindah ke Terengganu. Sementara Tani membesar di Tanah Melayu, bapanya berjaya membuka sebuah perniagaan gunting rambut.

Walaupun berbangsa Jepun, Tani yang membesar bersama-sama penduduk tempatan gemar mengenakan pakaian tradisi seperti baju melayu, sampin dan songkok. Menurut beberapa sumber, Tani Yutaka telah memeluk agama Islam dengan nama Mohd Ali bin Abdullah.

Ketika berumur 21 tahun, Tani telah kembali semula ke Jepun untuk memenuhi tanggungjawabnya dalam perkhidmatan ketenteraan yang diwajibkan bagi semua rakyat kelahiran Jepun. Pada ketika itu jugalah merupakan kali terakhir dia melihat adik perempuannya, Shizuoka Yutaka.

Tahun 1930-an, permusuhan terhadap masyarakat Jepun yang tinggal di Tanah Melayu semakin meningkat. Dengan tentera Jepun yang menyerang China dalam insiden Manchuria atau Mukden pada tahun 1931, masyarakat Cina yang lebih besar telah menyatakan ketidakpuasan mereka terhadap minoriti Jepun di Tanah Melayu.

Mereka memulaukan perniagaan-perniagaan milik bangsa Jepun, melakukan keganasan dan merusuh di jalanan. Pada satu kejadian keganasan yang berlaku pada November 1932, premis perniagaan milik keluarga Tani Yutaka telah dibakar manakala adiknya Shizuoka pula telah dirogol dan dibunuh.

Sekembalinya Tani ke Tanah Melayu, dia kecewa dengan ketidakcekapan kerajaan kolonial British mentadbir dan menguruskan permasalahan yang berlaku.

Dia menjadi bertambah marah apabila pelaku keganasan yang menyebabkan adiknya terbunuh itu telah dibebaskan oleh sistem pengadilan British ketika itu.

Tani memutuskan untuk bertindak sendiri. Dia telah menyertai kumpulan jenayah bersama dengan penyamun Melayu-Siam dan menjadi pemimpin kumpulan yang dinamakan Geng Harimao. Menurut beberapa sumber yang berbeza, Kumpulan Harimao itu mempunyai kekuatan antara 50,000 hingga 300,000 orang ahli.

Bermula dari tahun 1933, dia dan kumpulannya bermula dengan merompak di sekitar Terengganu dan Kelantan. Ketika itu, Tani Yutaka mendapat reputasi seperti Robin Hood.

Dia dan kumpulannya merompak daripada ahli perniagaan Cina yang kaya (bersekongkol dengan British) dan akan mengedarkan hasil rompakan mereka kepada orang Melayu miskin yang tinggal di luar bandar.

Tani Yutaka dan kumpulannya ditakuti oleh kaum Cina dan penjajah British ketika itu. Geng Harimao terus melakukan jenayah mereka di seluruh Semenanjung Tanah Melayu dan Singapura dari awal 1930-an hingga 1940-an.

Beberapa bulan sebelum Tanah Melayu diserang pada 1941, Jepun menubuhkan sebuah agensi yang dinamakan Fujiwara Kikan untuk melancarkan operasi perisikan tentera mereka.

Ia ditubuhkan dan diketuai oleh Mejar Fujiwara Iwaichi yang merupakan Ketua Unit Perisikan Batalion ke-15 Tentera Imperial Jepun. Mejar Fujiwara cuba untuk mempengaruhi sultan-sultan di Tanah Melayu agar bekerjasama dengan Jepun dan menentang pihak British.

Tani mula menyertai agensi perisikan itu dan membantu Mejar Fujiwara dalam mengumpul maklumat dan menjalankan peperangan gerila terhadap penjajah British.

Ketika penghujung penaklukan Jepun di selatan Semenanjung Tanah Melayu dan Singapura, Tani Yutaka telah menghidap malaria ketika berada dalam hutan di Johor pada Februari 1942. Dia kemudiannya telah meninggal dunia pada 17 Mac 1942 di salah sebuah hospital di Singapura.

Pertama kalinya kisah mengenai Harimau Malaya itu diterbitkan oleh Yomiuri Shimbun dalam sebuah akhbar Jepun pada 3 April 1942. Mejar Fujiwara yang melihat kisah Tani sebagai satu propaganda yang baik telah menegaskan agar kisah Harimau Malaya itu difilemkan.

Kisah hidup Tani Yutaka kemudiannya telah digambarkan dalam beberapa buah novel dan filem seperti Marai no Tora (1943) dan Harimau (1989). Apa yang menariknya ialah, filem yang dihasilkan di Jepun itu berlatarbelakangkan Tanah Melayu dengan para pelakonnya memakai pakaian tradisional kita. Malah, mereka turut menyanyikan beberapa lagu dalam Bahasa Melayu seperti Rasa Sayang dan Terang Bulan.


Sejarah Dan Kisah Pengasas Laman Sesawang Lanun "The Pirate Bay"

Sekiranya anda seorang penggemar filem atau drama bersiri yang suka memuat turun secara percuma di Internet, anda pasti pernah menggunakan kaedah memuat turun torrent. Salah satu pelayan torrent yang terkenal adalah The Pirate Bay.

Ditubuhkan pada tahun 2003 oleh sekumpulan penggodam dan aktivis, The Pirate Bay bertujuan untuk membawa perkongsian fail secara percuma kepada orang ramai. Dalam 16 tahun yang berikutnya, laman web itu telah berubah daripada sebuah komuniti kecil hingga ke Hollywood dan melayani berjuta-juta pengguna.

Apa yang kita ketahui, laman web ini mula diwujudkan oleh sebuah organisasi yang telah dibubarkan iaitu Piratbyran  yang membawa maksud kepada Biro Lanun dalam bahasa Sweden.

Kumpulan ini mula dibentuk oleh aktivis politik dan penggodam pada tahun yang sama, kebanyakan daripada mereka telah melancarkan beberapa projek web lain yang mencabat struktur politik, moral dan kuasa.

Salah satu matlamat kumpulan itu adalah untuk menjadi pengimbang kepada propaganda yang disebarkan oleh kumpulan anti-cetak rompak tempatan iaitu Antpiratbyran.

Dengan BitTorrent ketika itu merupakan teknologi perkongsian fail terkini, mereka merasakan ia adalah masa sesuai untuk memulakan laman perkongsian fail mereka sendiri untuk mempromosikan perkongsian maklumat.

The Pirate Bay pertama kalinya beroperasi secara dalam talian adalah di Mexico di mana Gottfrid Svartholm, aka Anakata, pemilik dan pengasas The Pirate Bay yang menjadikan pelayan (server) milik syarikat tempatnya bekerja pada masa itu sebagai host.

Selepas beberapa bulan beroperasi, laman web itu berpindah ke Sweden di mana ia dihoskan pada komputer riba Pentium III 1Ghz dengan RAM 256MB. Komputer riba itu adalah milik Fredrik Neij aka TIAMO, pengasas bersama The Pirate Bay. Dia memastikan laman web itu sentiasa berada dalam talian.

Salah seorang lagi pengasas bersama The Pirate Bay ialah Peter Sunde aka Brokep, seorang ahli perniagaan dan politik Sweden. Dia juga merupakan jurucakap untuk laman web itu.

Idea asal Piratbyran adalah untuk membuat rangkaian perkongsian fail awam yang pertama di Sweden. Akan tetapi, laman web itu telah berkembang menjadi ikon perkongsian fail global dalam beberapa tahun kemudian.

Walaupun pasukan The Pirate Bay berbangga dengan kejayaan mereka ini, tetapi ia tidaklah semudah yang disangka tanpa apa-apa akibat. Pada mulanya, mereka sering membalas amaran yang diberikan oleh pemegang hak cipta dengan gurauan. Lama-kelamaan apabila amaran menjadi tindakan undang-undang, mereka mula merasakan bebannya.

Ketika itu Kerajaan Amerika Syarikat telah memberikan tekanan ke atas Sweden dengan mendesak negara itu agar melakukan sesuatu tentang laman web The Pirate Bay yang melanggar undang-undang hak cipta itu.

Senarai torrent tertua yang pernah dimuat naik oleh laman web The Pirate Bay

Pada masa yang sama, ketiga-tiga pengasas laman web The Pirate Bay sudah menyedari bahawa mereka sedang diekori dan diawasi oleh penyiasat persendirian yang memburu mereka.

Ketegangan itu akhirnya mencapai kemuncak apabila infrastruktur laman web itu diserbu pihak berkuasa pada 31 Mei 2006. Kurang daripada tiga tahun selepas dilancarkan, 65 pegawai polis telah menyerbu pusat data laman web itu di Stockholm, Sweden.

Para pegawai polis telah menerima arahan untuk menutup pusat pelayan The Pirate Bay. Sebelum itu, Gottfrid sudah menjangkakan hal itu dan memberi amaran kepada Fredrik yang kemudian memutuskan untuk membuat back up kepada pelayan laman web mereka sebagai langkah berjaga-jaga.

Ianya ternyata merupakan langkah penting bagi pasukan The Pirate Bay kerana mereka berjaya menghidupkan semula laman web tersebut dalam masa tiga hari kemudian.

Kemunculan semula laman web itu menjadikan pengasasnya wira kepada ramai pengguna internet yang memuat turun dan berkongsi fail secara percuma. The Pirate Bay menjadi berita utama di kebanyakan negara dan di Stockholm, orang ramai mengibarkan bendera lanun di jalanan.

Kejadian itu juga secara tidak langsung memberi manfaat kepada Piratpartiet (Parti Lanun), sebuah parti politik yang baru sahaja beberapa bulan ditubuhkan di Sweden.

Walau bagaimanapun, para pengasas laman web itu tetap merasai bahananya. Serbuan yang dilakukan pihak polis itu membawa kepada siasatan jenayah dan mereka dibicarakan di mahkamah.

Pada 17 April 2009, mahkamah Sweden telah menetapkan bahawa ketiga-tiga pengasas The Pirate Bay didapati bersalah kerana melanggar undang-undang hak cipta.

Seorang lagi yang disabitkan kesalahan ialah Carl Lundstrom, di mana syarikatnya iaitu Rix Telecom telah menyediakan perkhidmatan dan peralatan untuk pengesan torrent laman web itu. Dia telah dipenjarakan empat bulan atas kesalahannya itu.

Gottfrid Svartholm yang merupakan "Bapa The Pirate Bay" telah dihukum penjara selama tiga setengah tahun tetapi telah melarikan diri ke luar negara dan diberkas di Cambodia pada tahun 2012. Dia kemudian dibawa pulang ke Sweden untuk menjalani hukumannya.

Manakala bagi Peter Sunde pula dijatuhkan hukuman penjara lapan bulan. Dia juga melarikan diri sebelum ditahan pihak berkuasa. Sunde ditahan di sebuah ladang pada Mei 2014 dan menjalani hukumannya selepas itu.

Fredrik juga melarikan diri daripada menjalani hukuman 10 bulan penjara yang dijatuhkan ke atasnya. Dia telah ditahan di sempadan Thailand pada November 2014 semasa cuba menyeberang ke negara itu dari Laos. Selama mereka semua melarikan diri daripada ditangkap, laman web The Pirate Bay terus beroperasi dalam talian.

Keempat-empat mereka juga telah dikenakan denda sebanyak RM 20 juta. Perkara ini telah menyebabkan kebanyakan ahli Piratbyran memutuskan hubungan mereka dengan laman web itu.

Pada tahun yang sama juga, satu lagi pusat data laman web itu diserbu di Stockholm menyebabkan laman web itu hilang selama beberapa minggu. Walaupun pelbagai dugaan dan halangan yang dihadapi, laman web itu telah bertahan sehingga 16 tahun pada hari ini.

Walaupun The Pirate Bay tidak berubah bentuk dari segi penampilannya, namun ia tidaklah segah seperti zaman kegemilangannya suatu masa dahulu.


Landasan Kereta Api Mini Terpanjang di Dunia

Anda mungkin biasa mendengar tentang pengumpul dan penggemar model kereta api. Namun, tahukah anda ada juga kumpulan yang menggemari dan mengumpul landasan kereta api? Mereka ini biasanya digelar sebagai Railfan atau Railway buff.

Pada tahun 2017, sekumpulan penggemar landasan kereta api British telah bekerjasama untuk membina sebuah landasan miniatur terpanjang di dunia. Untuk tujuan ini, mereka membina landasan sepanjang 114 km merentasi kawasan pergunungan Scotland dari Fort William sehingga ke bandar Inverness.

Usaha dan rakaman perjalanan pertama model kereta api mereka itu telah dirakam dan disiarkan di kaca televisyen dalam rancangan bersiri lima episod berjudul The Biggest Little Railway in the World  yang diterbitkan oleh Channel 4.

Landasan yang dibina itu mengikuti panjang Great Glen atau Glen Albyn, sebuah lembah sempit dan lurus yang merentasi dataran tinggi Scotland menuju kawasan Pergunungan Grampian di barat daya negara itu.

Sejak dari zaman prasejarah lagi, Great Glen merupakan laluan semula jadi di seluruh dataran tinggi. Terusan Caledonian yang moden juga mengambil kesempatan daripada tasik semula jadi melalui Great Glen dan Jalan A82 yang menghubungkan bandar Inverness dengan Fort William.

Pada awal abad ke-20, percubaan untuk membina landasan kereta api sebenar melalui Glen telah dilakukan tetapi ia tidak berjaya secara komersil dan landasan itu telah ditutup pada tahun 1947.

Beberapa tahun kebelakangan ini, "Laluan Great Glen" ini menjadi semakin popular di kalangan pendaki dan penunggang basikal kerana cabaran semula jadi yang terdapat pada laluan ini.

Tambahan pula, landskap Great Glen ini boleh menjadi sangat mencabar bagi mana-mana pemaju terutamanya untuk membina sebuah landasan mini bagi kereta api kecil sepanjang satu kaki dan seberat 3 kg.

Bagi menjayakan rancangan rumit untuk memacu kenderaan enjin stim bersaiz kecil melalui kawasan air, hutan dan bukit ini, satu pasukan yang dianggotai 56 sukarelawan telah membina berpuluh-puluh jambatan kecil dan gelung lingkaran untuk mengatasi rupa bentuk Glen yang mencabar ini.

Skala enjin kereta api yang mereka gunakan itu sangat kecil, kira-kira 46:1 berbanding enjin kereta api sebenar. Ini menjadikan keseluruhan perjalanan dari Fort William ke Inverness bersamaan dengan separuh perjalanan kereta api sebenar di Trans-Siberian, landasan terpanjang di dunia dengan jarak lebih daripada 9000 km.

Seorang jurutera British dan penyampai televisyen yang mengetuai projek itu iaitu Dick Strawbridge berkata, salah satu bukit yang didaki oleh kereta api mini itu bersamaan dengan satu setengah ketinggian Everest jika mengikut skala kereta api sebenar.

Strawbridge berkata lagi, televisyen membolehkan anda melakukan idea yang gila. Mereka mula membincangkan perkara ini dengan pihak produksi, membentang dan membahaskan idea bagaimana orang-orang era Victorian di Scotland gagal membina landasan di tanah tinggi. Mereka akhirnya mencapai persetujuan untuk menjalankan projek ini.

Syarikat yang mengendalikan pengeluaran dan pengedaran program tersebut iaitu Sky Vision menulis di laman web mereka bahawa, isu-isu logistik bagi membina model kereta api mini untuk memecahkan rekod dunia ini hampir mustahil tetapi boleh dilakukan.

Hujan, permukaan curam, punca kuasa yang mencukupi dan pencarian landasan mini yang mencukupi hanyalah beberapa daripada kesukaran yang mereka hadapi. Akan tetapi, kumpulan penggemar landasan British yang mempunyai jumlah sekitar 100,000 orang di seluruh negara telah membantu projek ini menjadi kenyataan.

Ketika pasukan sukarelawan memasang landasan dan kereta api mini mereka bergerak merentasi beberapa pemandangan paling menakjubkan di Britain, Sky Vision akan menyelitkan kisah mengenai bagaimana negara itu membina landasan sebenar kereta api mereka.

Landasan miniatur yang dibina itu adalah cabaran yang begitu besar, sama seperti membina landasan kereta api Britain sebenar sepanjang 128km semasa era Victorian dahulu.

Pasukan sukarelawan itu mengitar semula landasan dengan membuka landasan yang telah dilalui oleh lokomotif (kepala kereta api) dan membawanya lebih kehadapan untuk dipasang. Dengan melakukan perkara ini, mereka berjaya mengurangkan kos tetapi memanjangkan masa perjalanan.

Mereka mengambil masa 12 hari untuk memasang landasan. Kepala kereta api mini itu mula bergerak pada 23 Jun 2017, empat hari setelah pemasangan dimulakan.

Dengan kelajuan 5 kilometer sejam, kereta api itu berjaya tiba di Istana Inverness pada 1 Julai 2017 di mana seramai 150 orang menanti untuk meraikannya. Selain itu, Istana dan Stesen Kereta Api Inverness mini tahun 1950-an juga dibina bagi menyambut ketibaan kereta api yang berjaya memecahkan rekod dunia itu.


5 Barangan Harian Paling Tua Pernah Ditemui Di Dunia

Bercerita tentang usia mampu memberikan kita pelbagai reaksi. Ramai orang takut tua dan sedaya upaya mahu melambatkan atau menangguhkan proses penuaan.

Manusia mempunyai kudrat untuk cuba mengelakkan faktor usia, namun bagi barangan harian yang kita gunakan setiap hari - sudah pastilah nasib barang-barang ini tidak sama. Semakin tua sesuatu barangan itu, risiko untuk reput atau rosak menjadi semakin tinggi.

Bagaimanapun, untuk sesetengah barangan yang bertuah, barangan itu dapat bertahan beribu tahun lamanya sehinggakan dapat membantu kita yang hidup dalam zaman moden, lebih memahami corak hidup masyarakat zaman lampau. Berikut adalah lima barangan harian paling tua yang telah ditemui dalam tamadun manusia setakat ini.

Ditemui pada tahun 1913 di sebuah pusara di Kaherah, Mesir - fabrik yang digunakan untuk menghasilkan pakaian yang digelarkan sebagai 'baju Tarkhan' ini dikaji dan disahkan sebagai pakaian bertenun paling tua di dunia.

Dengan anggaran usia melebih 5000 tahun lamanya, ujian radio karbon dengan ketepatan 95 peratus oleh Universiti Oxford mendapati baju Tarkhan dihasilkan sekitar tahun 3482BCE sehingga 3102BCE. (rujukan)

Anda inginkan seluar yang vintage, kelihatan pudar serta lusuh? Anda pasti menggemari sepasang seluar yang ditemui di bahagian Lembah Tarim, terletak di kawasan barat China. Sama seperti baju Tarkhan, seluar Lembah Tarim di dalam sebuah pusara.

Ujian yang dilakukan mendapati seluar tersebut mempunyai tahap kelasakan yang tinggi serta direka untuk menunggang kuda. Mempunyai hiasan-hiasan cantik dan berbentuk straight cut, seluar Lembah Tarim berusia 3,300 tahun lamanya. (rujukan)

Walaupun dinamakan dengan nama moden Areni-1, kasut itu sebenarnya dinamakan sedemikian rupa kerana lokasi penemuannya adalah sebuah gua yang dilabelkan Areni-1. Ditemui pada tahun 2008 dalam satu ekspedisi anjuran Akademi Sains Armenia, kasut Areni-1 merupakan kasut tertua dunia pada usia lebih 5,500 tahun.

Diperbuat daripada sekeping kulit yang dijahit dengan pengikatnya menggunakan tali, pemiliknya tidak diketahui sama ada lelaki atau perempuan. Bagaimanapun, saiznya yang agak kecil iaitu sekitar saiz UK6 memungkinkan pemilik sebenar kasut itu adalah seorang perempuan. (rujukan)

Penulis cukup tidak gemarkan tandas awam dan sedaya upaya akan elakkan daripada perlu memasukinya. Bagaimanapun, penulis tidak sangka jugalah budaya pembinaan tandas awam sebenarnya sudah pun bermula hampir 2000 tahun lamanya - cuma bezanya tandas itu agak terbuka. Tandas awam tertua dunia ditemui di wilayah Selcuk yang terletak di negara Turki. Di bina di dalam kawasan tempat mandi yang digelarkan Scholastica Baths, tandas awam ini dibina pada tahun pertama abad masihi di negeri Ephesus.

Mempunyai 36 lubang jamban yang setiap satunya bersambung dengan saliran najis sedalam 2 ke 4 meter yang telah disediakan, tandas itu mempunyai tempat duduk yang diperbuat daripada batu marmar. Jauh lebih mewah berbanding kita yang hanya duduk atas plastik.

Kami pernah menulis artikel berkenaan sejarah penciptaan baju dalam wanita zaman moden, namun salah satu sejarah yang kami tidak masukkan dalam artikel tersebut adalah berkenaan penemuan baju dalam wanita di Austria yang dipercayai tertua di dunia.

Ditemui pada tahun 2008 sebelum diumumkan kepada awam empat tahun berikutnya, baju dalam yang ditemui di Istana Lengberg dalam sebuah ruangan simpanan tersembunyi - penemuan ini menunjukkan wanita sebenarnya sudah mula menggunakan baju dalam sama seperti baju yang dipakai sekarang 600 tahun dahulu.

Baju dalam itu yang ditemui sudah lusuh dan berkeadaan koyak rabak, dianggarkan dijahit sekitar tahun 1390 hingga 1485 - mendahului penciptaan baju dalam wanita moden beratus tahun lamanya. (rujukan)


Pontevedra - Sebuah Bandar Tenang Tanpa Kenderaan Dan Kesesakan Trafik

Orang ramai jarang perlu meninggikan suara di Pontevedra. Tidak ada bunyi enjin atau bunyi hon, deruan motorsikal atau jeritan pemandu yang marah di situ.

Apa yang boleh didengari adalah kicauan burung yang hinggap di pokok, sudu yang berlaga dengan cawan berisi kopi dan juga suara orang ramai berbual sesama mereka. Guru juga tidak mengalami kesukaran membawa kelasnya melintas trafik seperti di bandar-bandar lain.

Miguel Anxo Fernandez Lores merupakan datuk bandar kepada bandar tersebut sejak tahun 1999 dan falsafah yang dipegangnya mudah - memiliki kereta tidak bermakna anda berhak menggunakan ruangan awam, seperti yang berlaku di majoriti bandar-bandar lain di seluruh dunia.

Hampir 14,000 buah kereta akan melalui dan menggunakan jalan di sekitar Pontevedra sebelum Lores naik menjadi datuk bandar - jauh melebihi jumlah populasi penduduk bandar tersebut.

Cesar Mosquera, pengerusi pembangunan infrastruktur Pontevedra turut mempersoalkan mengapa harta persendirian seperti kereta perlu mendapat keistimewaan yang terlalu besar, sehingga dibenarkan memenuhi dan mengambil alih ruangan yang sepatutnya dikhaskan untuk kegunaan penduduk.

Kerjasama mereka berdua membuahkan hasil. Sebulan selepas mengambil alih jawatan datuk bandar, ruangan pejalan kaki seluas 300,000 meter persegi disediakan di kawasan tumpuan orang ramai dengan batu-batu granit dipasang bagi memudahkan orang ramai.

Pada ketika itu bandar Pontevedra seakan mati. Jenayah berleluasa. Kemalangan berlaku di mana-mana. Penduduk Pontevedra ramai yang memilih untuk keluar meninggalkannya. Perancangan awal pemulihan bandar tersebut bermula dengan pelan menambahbaik keadaan laluan trafik di sekitar Pontevedra, namun tidak ditemui solusi kepada masalah itu.

Jadi Lores mengambil langkah berani; mengambil semula ruangan awam untuk digunakan penduduk dengan memperkenalkan larangan penggunaan kereta di Pontevedra di majoriti tempat tumpuan ramai.

Kenderaan mula dilarang daripada masuk untuk parkir di tepi-tepi jalan, kerana kesesakan di Pontevedra berpunca daripada masalah itu. Kesemua kawasan parkir kereta ditutup dan beberapa kawasan parkir bawah tanah dibuka di kawasan sekitar Pontevedra, dengan 1,686 tempat parkir percuma disediakan.

Selepas fasa pertama selesai, larangan kenderaan diperluaskan lagi agar merangkumi lebih banyak kawasan, semua lampu isyarat ditukar kepada bulatan jalan dan mana-mana kawasan yang dibenarkan memandu - dikenakan had laju 30 km/j bagi mengurangkan risiko.

Faedahnya dapat dilihat tahun ke tahun. Jalan utama di mana kerap berlakunya kematian akibat kemalangan, tidak lagi dilaporkan berlaku kes serupa. Tahap karbon dioksida dibandar tersebut turutn 70 peratus. Penduduk Pontevedra sudah biasa berjalan atau berbasikal ke mana sahaja dan yang lebih membanggakan jumlah populasi Pontevedra yang sebelum ini menurun, meningkat dengan kedatangan 12,000 orang penduduk baru.

Lores juga bertindak nekad menghalang pembukaan kompleks beli belah besar di Pontevedra bagi memastikan perniagaan orang tempatan berskala kecil dapat terus beroperasi, apatah lagi ketika Sepanyol sedang mengalami krisis ekonomi.

Walaupun kelihatan mudah untuk diperkenalkan, realitinya Lores tetap perlu berhadapan kesukaran pada peringkat awalnya dalam memperkenalkan syarat ini. Ada penduduk membantah semasa pengenalan peraturan ini, kerana mereka merasakan memandu adalah hak mereka sebagai penduduk.

Lores memperkenalkan beberapa pindaan kecil, menjadikan syarat itu lebih longgar. Bagi mereka yang melangsungkan perkahwinan atau menguruskan kematian, mereka dibenarkan memandu masuk.

Selain itu kesesakan mula timbul di sekitar kawasan di mana parkir di bina, yang terletak di kawasan pinggiran bandar tersebut. Jumlah parkir yang disediakan juga dikritik tidak mencukupi. Selain itu, tidak ada perkhidmatan pengangkutan awam disediakan bagi mereka yang sudah meletakkan kereta untuk ke pusat bandar - memerlukan seseorang berjalan masuk.

Rungutan-rungutan itu akan sentiasa kedengaran namun yang jelas, majoriti penduduk merasakan faedah yang diperolehi jauh lebih baik berbanding masalah yang timbul. Seseorang boleh menyeberangi keseluruhan bandar tersebut dalam masa tempoh 25 minit berjalan kaki.

Lama-kelamaan mereka yang sudah biasa akan mula sedar kebaikannya duduk dalam bandar tanpa kereta, berjalan kaki ke mana saja tanpa perlu rasa risau dengan trafik yang semakin menggila di tempat lain, seluruh dunia.

Artikel ini adalah olahan semula artikel asal 'For me, this is paradise': life in the Spanish city that banned cars yang diterbitkan pada 18 September 2018.


Sejarah Binaan Tugu "Statue of Liberty" Yang Asalnya Wanita Arab Memakai Hijab

The Statue of Liberty adalah sebuah arca neoklasik yang terletak di Pulau Liberty di Pelabuhan New York, Amerika Syarikat. Patung tembaga gergasi ini merupakan hadiah rakyat Perancis kepada rakyat Amerika.

Patung yang terkenal ini direka oleh seorang pengukir Perancis, Frederic Auguste Bartholdi. Manakala kerangka logamnya pula dibina oleh Gustave Eiffel, jurutera dan pengasas syarikat yang membina Menara Eiffel di Paris. Statue of Liberty telah dirasmikan pada 28 Oktober, 1886.

Akan tetapi, anda pasti terkejut apabila mengetahui bahawa simbol kebebasan Amerika yang terkenal itu pada asalnya dirancang untuk menyerupai seorang wanita Muslim Mesir yang memakai jubah dan hijab.

Penemuan yang mengejutkan ini tersebar luas selepas Donald Trump memperkenalkan dasar kontroversinya yang melibatkan negara-negara Muslim dan pendatang asing.

Presiden Amerika Syarikat yang ke-45 itu telah melarang tujuh negara yang antaranya mempunyai majoriti penduduk Muslim seperti Syria, Libya, Somalia dan Yaman daripada memasuki Amerika Syarikat.

Kisah ini memberi tamparan hebat bagi Donald Trump. Sebelum ini ramai yang percaya bahawa penghasilan Statue of Liberty berlaku apabila Bartholdi diinspirasikan oleh seorang profesor undang-undang dan ahli politik Perancis, Edouard Rene de Laboulaye.

Laboulaye pernah memberikan pandangan pada 1865, bahawa apa-apa monumen yang dibangunkan untuk kemerdekaan Amerika akan menjadi satu kerjasama bermanfaat antara penduduk kedua-dua negara itu.

Pada tahun 1875, Laboylaye telah mencadangkan pembinaan patung itu akan dibiayai oleh negara Perancis sementara Amerika Syarikat menyediakan lokasi dan tapak untuk patung itu didirikan.

Akan tetapi, fakta itu tidaklah begitu tepat atau mungkin sejarah awal pembinaan itu tidak dihebahkan secara umum. Sebenarnya, lukisan asal 'Lady Liberty' yang dihasilkan oleh Frederic Auguste Bartholdi itu adalah bertujuan untuk menonjolkan watak seorang petani wanita Mesir.

Menurut seorang sejarawan, Edward Berenson, rancangan asal Bartholdi adalah untuk menempatkan patung rekaannya itu di Pelabuhan Said yang merupakan pintu masuk kepada Terusan Suez yang baru dibuka di Mesir.

Bartholdi adalah seorang pereka yang diketahui sangat mengkagumi seni bina dan monumen Mesir. Dia mahukan patung gergasi itu menjadi penyambut kapal-kapal yang memasuki terusan Mesir yang megah itu.

Seorang lagi ahli sejarah, Barry Moreno, berkata patung itu sepatutnya menyerupai seorang wanita petani bertudung dan mempunyai ketinggian 86 kaki. Tapak untuk menempatkan patung itu pula setinggi 48 kaki.

Model awal patung itu dinamakan "Mesir Membawa Cahaya ke Asia". Walau bagaimanapun, pihak kerajaan Mesir telah menolak cadangan pembinaan patung seorang wanita bertudung memegar obor api pada tangannya dan enggan membiayai kerja membinanya.

Ada juga pendapat yang mengatakan bahawa, projek pembinaan patung gergasi untuk Terusan Suez itu terpaksa dibatalkan kerana pemerintah Mesir pada waktu itu, Khedewi Ismail Pasha, jatuh bangkrap.

Kecewa dengan penolakan itu, Bartholdi akhirnya membawa rekaannya itu ke Amerika Syarikat. Apabila dia menyerahkan rekaan patung menyerupai petani wanita Mesir berhijab, pihak kerajaan Amerika pula tidak bersetuju.

Setelah melalui beberapa perbincangan lanjut dengan pihak kerajaan Amerika, Bartholdi akhirnya membuang hijab dan menukar rekaannya daripada wanita petani Mesir kepada Dewi Kebebasan (Goddess of Liberty) Rom.

Rupa patung itu juga diubah supaya kelihatan seperti seorang wanita barat. Ahli sejarah percaya rupa wanita yang dipotretkan pada patung Lady Liberty itu adalah berdasarkan wajah ibu Bartholdi, Augusta.

Statue of Liberty telah menjadi pengawal kepada Pelabuhan New York sejak tahun 1886 sehinggalah hari ini. Dapatkah anda bayangkan sekiranya Statue of Liberty yang menjadi lambang kebanggaan Amerika itu menyerupai seorang petani wanita Mesir yang memakai jubah dan hijab?


Fenomena "Vape POD" : Benarkah Alternatif Rokok Yang Lebih Baik Untuk Kesihatan?

Media sosial di negara ketika ini hangat dengan promosi beberapa jenama rokok elektronik yang dicanangkan mampu menjadi alternatif lebih baik kepada rokok.

Ayat pemasaran yang seakan meletakkan rokok elektronik jenis baru ini sebagai 'lebih baik', dijaja bukan sekadar daripada faktor penjimatan wang ringgit malahan dikatakan satu bentuk alternatif lebih sihat berbanding rokok biasa.

Fenomena rokok elektronik baru ini, yang dikenali dengan nama rasminya sebagai JUUL semakin hangat diperkatakan berikutan penawaran produk baru di negara kita. Bagaimanapun, benarkah dakwaan pengeluar-pengeluar rokok ini?

Tidak ada takrifan sebenar apakah nama rokok elektronik jenis baru ini, tetapi nama yang melekat adalah jenama pertama yang mengeluarkannya iaitu JUUL. JUUL yang disebutkan sebagai 'jewel' merupakan sebuah produk keluaran syarikat bernama PAX Labs sekitar tahun 2015, sebelum syarikat itu berpecah dua dengan JUUL Labs ditubuhkan.

Hanya bermula pada tahun 2017 JUUL mula menjadi popular selepas produk tersebut mula digunakan oleh selebriti-selebriti terkenal. Berikutan popularitinya yang semakin meningkat, pengeluar rokok Marlboro iaitu syarikat Altria bertindak membeli saham milikan JUUL pada bulan Disember 2018 pada nilai $12.8 billion (!!), nilai pelaburan terbesar pernah dilakukan oleh sebuah kerjasama syarikat di Amerika Syarikat.

Rekabentuk JUUL kelihatan seperti sebuah storan USB yang lebih panjang, dengan katrijnya yang dinamakan POD boleh ditukar ganti. Semua produk JUUL yang asli dibina di Shenzen, China sementara bahan kandungannya serta POD, dibuat di Amerika Syarikat sendiri.

Penulis tidak dapat menafikan wujud satu trend di kalangan pengguna media sosial yang melonjakkan populariti rokok jenis POD ini, namun sekiranya dilihat produk yang ditawarkan di Malaysia mempunyai jenama yang berbeza serta tidak diketahui siapa pembuatnya. Bagaimanapun, untuk memudahkan penulisan kami akan menggunakan terma JUUL bagi mewakili semua jenama yang ada.

Taktik pemasaran yang dapat dilihat di negara kita meletakkan JUUL sebagai satu alternatif baik untuk mereka yang mahu mencuba rokok elektronik yang lebih 'realistik.' Pelbagai faedah dicanangkan, khusus untuk menarik perhatian perokok agar beralih kepada JUUL.

JUUL dikatakan mampu membentuk tabiat yang lebih baik tanpa memberikan kesan buruk pada penghisapnya. JUUL juga dikatakan mampu merawat ketagihan merokok, namun pegawai pemasaran mereka seakan terlupa yang menggantikan ketagihan dengan satu ketagihan lain, masih mengekalkan ketagihan itu.

Berbeza dengan produk-produk tempatan, produk JUUL asli tetap dikawal selia secara ketat. Produk mereka tidak dipasarkan untuk golongan remaja dan penggunanya perlu mencapai had umur ditetapkan terlebih dahulu. Bagaimanapun, JUUL tetap menjadi popular di kalangan remaja kerana ia tidak meninggalkan bau seperti bau rokok, jadi tabiat ketagihan itu lebih mudah disembunyikan.

Pengguna di negara kita juga kerap kali berkongsikan testimoni keberkesanan JUUL dalam melawan ketagihan merokok, namun tidak ramai yang menyedari bahaya sebenar yang menanti mereka.

Dipasarkan sebagai satu kaedah berkesan bagi mereka yang mahu berhenti merokok, JUUL sebenarnya hanya mencipta ketagihan baru. Ketagihan JUUL. Satu POD JUUL asli mengandungi sekitar lima peratus kandungan nikotin. Ini bermakna setiap satu POD JUUL bersamaan dengan sekotak rokok biasa.

Di sinilah kepuasan sebenar perokok itu datang. Berbanding dengan rokok-rokok elektronik lain, JUUL mempunyai kandungan nikotin yang lebih tinggi (5.0% berbanding 2.4%). Kesan nikotin lebih tinggilah yang sebenarnya 'membantu' perokok meninggalkan tabiat mereka merokok cara lama.

Kajian-kajian yang telah dijalankan mendapati, walau apa pun janji manis yang ditabur penjual produk JUUL pada akhirnya perokok akan terus merokok, cuma produknya berbeza. Segala janji berkenaan membantu perokok berhenti tabiat mereka sebenarnya hanyalah satu ilusi pemasaran yang sengaja digembar-gemburkan bagi melariskan produk semata-mata.

POD yang memberikan rasa pada JUUL juga berbeza kandungan nikotinnya. Kebanyakan produk rokok elektronik lain menggunakan bahan yang digelarkan sebagai 'freebase nicotine.' Sementara JUUL pula menggunakan 'nicotine salts' bagi memudahkan penyerapan ke dalam darah. Ini menggalakkan pengguna untuk lebih banyak menghisap kerana rasa khusyuk daripada kesan nikotin tadi, lebih mudah dicapai serta mampu bertahan lebih lama.

Kandungan asid benzoik yang tinggi dalam setiap POD JUUL juga mampu menyebabkan penyakit-penyakit seperti batuk, sakit tekak, sakit pada perut, loya dan muntah-muntah seandainya bahan tersebut kerap kali didedahkan ke dalam tubuh.

Yang terakhir - sebagai menjawab persoalan adakah JUUL mampu menangani ketagihan merokok, kajian telah membuktikan perkara itu dongeng.

Kajian yang dilakukan pada bulan Julai 2018 mendapati tidak ada sebarang kesan positif yang membantu perokok membuang tabiat merokok mereka dengan bantuan alat elektronik seperti JUUL atau rokok jenama lain.

Apa yang lebih membimbangkan, kajian oleh National Institute of Drug Abuse Amerika Syarikat mendapati 30.7 peratus remaja yang sudah mencuba rokok elektronik, dengan tanggapan lebih selamat - akan 'bergraduasi' kepada rokok tradisional dalam tempoh enam bulan. Kajian itu juga mendapati hanya 8.1 peratus individu remaja tidak merokok kekal merokok dalam tempoh yang sama, selepas diperkenalkan kepada rokok.

Apa yang lebih membimbangkan, lambakan produk serupa seperti JUUL di Malaysia merupakan produk-produk tiruan yang dibuat dengan melanggar hak cipta asal JUUL. Ini kerana JUUL asli secara rasminya tidak dipasarkan di negara kita.

Menawarkan harga yang lebih murah serta harga POD yang lebih berpatutan, masalah 'JUUL tiruan' ini telah pun melanda Amerika Syarikat semenjak JUUL mula popular dan masalah sama nampaknya bakal dihadapi oleh masyarakat kita. Dengan rekaan yang serupa serta perasa POD yang lebih banyak, JUUL asli turut sama merasai tempiasnya sehingga terpaksa memfailkan saman terhadap 18 pengeluar pelanggar hak ciptanya.

Kami tidak tahu dari mana pengeluar produk rokok elektronik POD di Malaysia mendapatkan produk mereka serta bagaimana pula faktor keselamatannya. Sekiranya anda ibu bapa yang mempunyai anak-anak remaja, pastikan anda senantiasa peka.

Mungkin anda menyangkakan alat yang ada dalam poket anak anda itu storan USB biasa kerana rupanya memang serupa, namun periksalah - mana tahu itu rupanya rokok yang mahal dan sebenarnya sama saja membahayakan nyawa.


Apa Yang Berlaku Di Belakang Tabir Setiap Kali Anda Melayari Internet?

Setiap hari ramai di antara kita melayari internet dengan bermacam jenis tujuan. Sama ada dengan menggunakan telefon pintar, komputer, tablet atau apa saja peranti yang boleh melakukan carian - kita seolah tidak boleh lari daripada menggunakan kemudahan internet.

Kita semua tahu untuk setiap capaian di internet, sambungannya memerlukan kita tahu alamat laman tersebut bagi membolehkan komunikasi dimulakan. Namun pernahkah anda terfikir apa yang berlaku setiap kali anda menekan butang 'cari' atau 'enter' di peranti anda?

Katakanlah anda mahu membuka laman web terbaik dan berinformasi bernama Iluminasi. Alamatnya? www.iluminasi.com. Anda pun menekan butang 'enter' dalam pelayar internet anda.

Sebaik saja alamat atau URL dimasukkan, pelayar internet anda seperti Firefox, Chrome, aplikasi Google sendiri atau apa saja jenis pelayar anda akan memeriksa rekod DNS (Domain Name System) untuk mengesan alamat IP pautan yang anda masukkan.

Ada empat peringkat di sini - pelayar akan memeriksa ruangan 'cache' peranti anda dahulu bagi mendapatkan alamat DNS. Jika tiada, pelayar akan memerika 'cache' operasi sistem anda (Windows, iOS, Android). Jika tidak ada juga, pelayar akan memeriksa dengan simpanan DNS daripada pembekal internet atau ISP.

Seandainya alamat DNS untuk Iluminasi tidak ditemui di mana-mana peringkat cache, ISP sendiri akan melakukan carian pada peringkat mereka bagi mencari alamat DNS di internet.

Selepas alamat DNS dan sambungan kepada IP yang betul dipadankan, pelayar internet anda akan memulakan sambungan bagi membolehkan data ditukar. Setiap hubungan ini dilakukan dengan menggunakan sambungan yang digelarkan sebagai TCP kebiasaannya. Namun, wujud beberapa jenis hubungan format lain yang ada namun TCP adalah yang paling biasa digunakan.

Untuk menghubungkan pelayar internet anda dengan IP, akan berlaku proses 'handshake' yang dilakukan sebanyak tiga kali di antara pelayar anda dengan IP yang cuba anda hubungi. Pelayar anda akan meminta 'server' kebenaran untuk membuka sambungan baru yang digelarkan proses 'SYNCHRONIZE' atau 'SYN.'

Server pula akan mencari mana pengkalan sambungan yang terbuka. Sekiranya ada, sedikit data mengesahkan sambungan dibolehkan akan dihantar pada anda. Ini proses ACKNOWLEDGE atau 'ACK'. Paket data yang mengandungi data SYN/ACK akan dihantar semula pada anda bagi membolehkan hubungan terus dilakukan.

Hanya selepas proses handshake dan data SYN/ACK berjaya dilakukan, barulah pelayar anda dibenarkan memuat turun data daripada server. Pelayar akan menghantar permintaan data menerusi permintaan HTTP.

Permintaan itu akan dipenuhi, namun sebelum itu server Iluminasi perlu melalui beberapa proses lain sebelum anda dapat melayari laman kami. Server akan menyerahkan tugasan kepada sistem yang dinamakan 'request handler' yang bertugas memproses permintaan anda.

Request handler kemudiannya akan memberikan 'maklumbalas' dalam beberapa cara kepada anda. Dalam proses ini, server Iluminasi akan menghantar kepada anda beberapa format data iaitu HTML, JSON atau XML.

Informasi dan data yang dihantar semula kepada anda perlulah diproses terlebih dahulu ke dalam bentuk yang boleh difahami anda. Jadi pelayar akan memuat turun format HTML yang asalnya dalam bentuk pengaturcaraan, seterusnya memaparkan pengaturcaraan itu dalam bentuk mesra pengguna.

Pertama sekali, pelayar internet anda akan memproses asas laman web itu terlebih dahulu yang kosong dan hanya mempunyai kod HTML asas. Selepas itu selesai, barulah pelayar anda akan menghantar isyarat untuk beberapa kali lagi bagi mendapatkan data-data lain seperti imej, skrip, video dan sebagainya. Selepas selesai semua proses muat turun dan muat naik ini, terpaparlah di depan anda laman web yang anda gemari itu.

Itulah yang kita tidak nampak berlaku setiap kali anda melayari internet. Mengagumkan bukan sesuatu yang sebenarnya sangat rumit, berlaku dalam masa beberapa saat sahaja di depan mata anda?


5 Pantang Larang (Taboo) Masyarakat Cina Yang Jarang Kita Ketahui

Hidup dalam masyarakat berbilang kaum dan agama, rakyat Malaysia mempunyai pelbagai jenis kepercayaan yang datang daripada tinggalan nenek moyang atau ajaran agama.

Salah satu kaum di Malaysia yang mempunyai banyak pantang larang yang diamalkan, dalam menjamin kehidupan sejahtera adalah masyarakat Cina. Kami pasti anda pernah mendengar beberapa kepercayaan yang mereka amalkan setiap hari tetapi besar kemungkinan ada banyak lagi yang belum pernah anda ketahui.

Berikut adalah beberapa kepercayaan masyarakat Cina yang menjadi perkara yang sedaya upaya akan dielakkan mereka.

Sekiranya anda lihat, amat jarang sekali masyarakat Cina membiarkan kayu sepit atau chopstick yang mereka gunakan tegak dalam mangkuk, selepas mereka selesai makan.

Ini sebenarnya berpunca daripada kepercayaan mereka bahawa kayu sepit yang tegak menyerupai kayu colok yang dibakar, seolah-olah upacara makan itu sama seperti melakukan memberi makan kepada anggota keluarga yang telah meninggal dunia di pusara.

Orang Cina juga percaya memakai topi berwarna hijau melambangkan pemakainya seorang yang tidak baik. Ini berdasarkan beberapa kepercayaan lama. Ada sebuah kisah menyebut kerajaan Dinasti Ming mewajibkan lelaki yang melacurkan diri memakai topi hijau untuk mudah dikenali.

Selain itu terdapat sebuah kisah legenda bila seorang suami di China zaman dahulu, diwajibkan memakai topi hijau oleh isterinya setiap kali suaminya keluar. Ini kerana isterinya berlaku curang dan topi hijau itu memudahkan isterinya mengenalpasti suaminya semasa dia dalam perjalanan pulang.

Penulis amat gemarkan buah pear yang sangat manis dan rangup isinya serta kerap berkongsikan sebiji buah dengan isteri dan anak-anak, kadangkala kekasih. Bagaimanapun masyarakat Cina percaya berkongsi makan sebiji buah pear membawa nasib malang.

Ini kerana ayat 'berkongsi buah pear' dalam bahasa Cina mempunyai bunyi yang hampir sama dengan 'akan berpisah' iaitu 分梨. Jadi, jangan berkongsi buah pear dengan rakan Cina melainkan memang anda tak nak berkawan dengan dia lagi selepas itu.

Bagi meraikan ulang tahun kelahiran, orang Cina kebiasaannya akan menghidangkan mee sebagai hidang sekeluarga. Mee itu pula mempunyai gelaran khas iaitu 'mee umur panjang.' Setiap helaian mee itu dibuat panjang sebagai satu simbol melambangkan harapan mereka agar individu yang memakannya akan mempunyai hayat panjang serta kesihatan yang baik.

Sekiranya mereka dihidangkan mee ini, setiap individu yang makan dilarang daripada menggigit atau memutuskan helaian mee yang ada. Sebab itulah kita boleh nampak orang Cina makan mee dengan menyedutnya tanpa henti, walaupun sudah 30 saat menyedut.

Menerima dan memberikan hadiah juga mempunyai pantang larang tertentu menurut masyarakat Cina. Sekiranya anda ingin menghadiahkan sesuatu kepada orang Cina, janganlah dibungkus hadiah itu dengan pembalut berwarna putih kerana itu melambangkang kemiskian dan kesusahan.

Nak bagi hadiah pula - ada satu hadiah yang tidak patut dihadiahkan kepada masyarakat Cina. Apa hadiah itu? Jam. Sebarang bentuk jam termasuklah jam tangan. Ini kerana bunyi 'menghadiahkan jam' dalam bahasa Cina seakan menyerupai frasa 'ritual pengebumian.'

Selain jam, beberapa hadiah lain yang dianggap membawa makna buruk adalah sapu tangan, payung, kasut, tuala dan benda tajam seperti pisau atau gunting. Sekiranya anda sudah pun membelikan jam Rolex serta set pisau untuk rakan anda berbangsa Cina, tak eloklah anda berikan pada dia.


Kisah Hamba Abdi Muslim yang Diangkat Menjadi Bangsawan - Ayuba Suleiman Diallo

Akhir-akhir ini, dunia Barat melihat kebangkitan Islam terutamanya di Amerika Syarikat, Britain dan Eropah. Pendatang Muslim juga dilihat semakin banyak membanjiri negara-negara Barat ini di mana majoriti penduduknya adalah beragama Kristian.

Akan tetapi, ia bukanlah sesuatu perkara yang baru. Pendatang Muslim telah lama tiba di tanah Amerika sebelum ianya diisytihar secara rasmi sebagai sebuah negara lagi. Melalui perdagangan hamba Atlantik, ramai orang Afrika beragama Islam telah dibawa ke Amerika tetapi jarang kita dengar tentang kisah mereka.

Dalam kebanyakan buku sejarah, penghambaan adalah perkara buruk yang pernah berlaku terhadap kemanusiaan tetapi ia tidak dilihat begitu dan sering diabaikan pada tahun 1700-an. Hamba-hamba ini sepatutnya mendapat pujian kerana mereka adalah antara orang penting yang membina Amerika Syarikat menjadi sebuah negara maju pada hari ini.

Salah satu daripada hamba itu adalah Ayuba Suleiman Diallo atau dikenali sebagai Job ben Solomon. Dia berasal dari timur Senegal dan dilahirkan pada 1701 dalam sebuah keluarga yang kuat agama. Dia memiliki kecerdasan dan daya ingatan yang baik. Pada usia 15 tahun, Ayuba telah menghafal seluruh al-Quran. Selain itu, dia juga adalah seorang yang pakar dalam feqah mazhab Maliki.

Di sebalik pencapaian dan statusnya itu, dia juga senasib dengan kebanyakan orang lain di Afrika. Senegal adalah salah satu negara yang terjejas teruk akibat pemerdagangan hamba. Ayuba ditangkap ketika dia berusia 30 tahun. Janggutnya dicukur dan dia telah dijual untuk bekerja di ladang tembakau selepas kapal yang membawanya mendarat di Annapolis, Maryland, Amerika pada tahun 1731.

Walaupun menghadapi masa yang sukar kerana diseksa dan dikerahkan bekerja sebagai buruh kasar, Ayuba tetap menjalankan tanggungjawabnya sebagai seorang Muslim. Dia akan lari ke hutan berdekatan untuk solat lima waktu secara diam-diam.

Pada suatu hari, salah seorang anak majikannya melihat Ayuba sedang menunaikan solat dalam hutan. Kanak-kanak itu membaling kotoran dan mengejeknya. Sedih dengan kejadian itu, Ayuba tekad untuk melarikan diri dari ladang tempatnya bekerja.

Malangnya, Ayuba berjaya ditangkap dan kali ini dia dipenjarakan. Pada ketika inilah dia bertemu dengan seorang peguam Inggeris bernama Thomas Bluett. Peguam itu begitu kagum melihat Ayuba yang begitu taat pada agama, bijak dan celik huruf.

Bluett akhirnya menjadi rakan Ayuba. Peguam itu juga pernah menulis tentang Ayuba dalam beberapa memoirnya. Ketika berada dalam penjara, Ayuba telah menulis sepucuk surat dalam bahasa Arab untuk dihantar kepada bapanya. Akan tetapi, suratnya itu sampai di tangan James Edward Oglethorpe, pengasas koloni Georgia.

Oglethorpe kemudian membawa surat itu ke Oxford untuk diterjemahkan. Sama seperti Bluett, Oglethorpe juga begitu kagum dengan Ayuba. Dia tersentuh oleh perjuangan yang ditulis dalam surat itu. Oglethorpe kemudian menghantar sejumlah wang ke Amerika untuk membebaskan Ayuba dan membawanya ke England pada tahun 1733.

Semasa pelayaran ke England bersama Bluett, Ayuba tetap melaksanakan ibadatnya. Dia juga menyembelih haiwan mengikut syariat Islam untuk dimakan dagingnya. Dalam masa enam minggu pelayaran itu, dia gigih mempelajari bahasa Inggeris walaupun tidak begitu sihat.

Setibanya di England, dia disambut sebagai seorang manusia yang merdeka. Ayuba mula berkawan dengan golongan elit dan sering membahaskan teologi agama dengan paderi dan biskop Kristian. Bukan sahaja golongan agama dan bangsawan, malah Raja dan Ratu England ketika itu juga kagum dengan kecerdasan, tauhid dan akhlak Ayuba.

Ayuba kemudian dimasukkan ke dalam Spalding Gentlemen's Society, sebuah kelab yang meraikan ahli akademik dan intelektual. Dia yang pada mulanya dipisahkan daripada keluarga, dijual sebagai hamba, dipaksa bekerja, diseksa, dipermalukan dan dipenjara akhirnya diangkat sebagai seorang yang mempunyai hak sama rata.

Ketika inilah potret Ayuba Suleiman Diallo dilukis oleh William Hoare. Apa yang unik mengenai lukisan ini ialah ia kelihatan seperti sebuah lukisan seorang raja atau bangsawan.

Ketika prejudis perkauman sangat kuat pada masa itu, kebanyakan lukisan orang kulit hitam dan hamba sering menggambarkan mereka sebagai sesuatu yang buruk, jelik, jahat dan menakutkan. Potret Ayuba merupakan lukisan pertama lelaki Muslim Afrika yang menonjolkan kesamarataan, kehormatan dan keanggunan.

Ayuba bersetuju potretnya dilukis jika dia dibenarkan mengenakan pakaian tradisionalnya. Buku merah kecil yang digantungkan pada lehernya itu adalah salah satu daripada tiga salinan al-Quran yang ditulisnya sendiri di England berdasarkan hafalannya.

Pada tahun 1734, Ayuba telah selamat kembali ke tanah airnya. Bapanya ketika itu telah meninggal dunia dan rumahnya telah rosak akibat perang. Pada Jun 1736, dia sekali lagi ditangkap oleh penjajah Perancis. Dia menjadi sasaran kerana hubungan baiknya dengan pihak British.

Dia dikatakan ditahan selama setahun sebelum dibebaskan oleh rakyatnya sendiri. Dia sekali lagi berjaya menghadapi kesukaran, menaikkan dirinya sendiri dan menjalani kehidupan yang makmur.

Ayuba meninggal dunia pada tahun 1773 dan kematiannya dicatatkan di Spalding Gentlemen's Society. Kini, potret terkenal Ayuba dipamerkan untuk tontonan umum di National Portrait Gallery, London.


Kisah Penggambaran Filem Di Tapak Ujian Nuklear Yang Mengorbankan Lebih 90 Nyawa

Pada hari ini, tiada seorang pun yang berfikiran waras akan memilih untuk membuat pengambaran filem berhampiran dengan tapak ujian nuklear yang aktif. Seorang pakar genetik Amerika iaitu Herman Joseph Muller mendapati bahawa, pendedahan berpanjangan kepada radiasi nuklear boleh memberikan kesan yang amat berbahaya kepada kesihatan manusia.

Pada awal tahun 1950-an, sememangnya diketahui bahawa letupan nuklear menghasilkan jumlah radioaktif yang tinggi dan ia berpotensi untuk membunuh.

Akan tetapi, pengeluar filem The Conqueror yang dihasilkan pada tahun 1956 tetap memutuskan untuk membuat pengambaran berdekatan sebuah bandar terpencil St. George di padang pasir Utah. Tapak pengambaran itu hanya seratus batu dari Tapak Ujian Nuklear Nevada yang terkenal.

Kira-kira sebanyak 100 bom nuklear pelbagai jenis telah diletupkan oleh Atomic Energy Commission (AEC) di Tapak Ujian Nevada sepanjang tahun 1951 hingga 1962. Pada tahun 1953 sahaja, 11 ujian nuklear atmosfera telah dijalankan di kawasan itu sebagai sebahagian daripada Operasi Upshot-Knothole.

Letupan yang menyerupai awan cendawan gergasi itu adalah setinggi puluhan ribu kaki di udara. Angin yang kuat juga telah membawa zarah radioaktif ke arah padang pasair Utah.

Amerika Syarikat ketika itu terlibat dalam Perang Dingin dengan Kesatuan Soviet. Kedua-dua negara itu berlumba-lumba membina senjata terkini termasuk senjata nuklear. Bandar kecil St. George itu juga merupakan tempat kediaman bagi keluarga penganut agama Mormon.

Ketika penggambaran filem The Conqueror bermula pada tahun 1954, bukit-bukit tandus di sekitar pekan St George itu berkemungkinan besar diliputi dengan lapisan debu nuklear yang membunuh.

The Conqueror adalah sebuah filem yang menggambarkan hubungan cinta yang bergelora antara ketua pahlawan Mongol bernama Temujin dan anak perempuan musuh ketatnya. Filem ini memaparkan pelakon terkenal era itu seperti John Wayne, Susan Hayward dan Pedro Armendariz.

Walaupun filem itu dibintangi oleh pelakon berprofil tinggi dan mencapai kejayaan box office, filem itu sebenarnya adalah satu kegagalan besar. Mungkin kerana lakonan Wayne dan Hayward yang teruk dan tidak menggambarkan perwatakan sebenar Temujin dan kekasihnya itu. Malah, filem itu telah disenaraikan sebagai satu daripada 50 filem terburuk sepanjang masa pada tahun 1978.

Akan tetapi, Wayne dan Hayward tidak terlalu kecewa dengan komen keras yang dikeluarkan para pengkritik pada masa itu. Ini kerana mereka berdua sangat popular dan kaya, jadi mereka hanya meneruskan kerjaya lakonan mereka.

Malangnya, hakikat bahawa penggambaran filem The Conqueror itu dilakukan berhampiran tapak ujian nuklear telah memberi kesan kepada kesihatan dan kehidupan mereka secara berkekalan.

Daripada 220 orang yang terlibat dalam produksi The Conqueror, 92 orang telah meninggal dunia akibat kanser termasuk Wayne, Hayward dan Armendariz. Ketika penggambaran filem itu dilakukan, pihak berkuasa telah melabelkan bahawa tapak itu selamat daripada sebarang kesan buruk radioaktif walaupun tahap radiasi adalah tidak normal ketika kawasan itu diperiksa.

Penyelidikan moden juga menunjukkan bahawa tanah di beberapa kawasan di sekitar bandar St. George juga kekal bahaya sehingga tahun 2007. Oleh itu, hakikat bahawa hampir separuh daripada pelakon dan kru meninggal dunia akibat kanser bukanlah satu kebetulan tetapi hasil daripada pendedahan radiasi yang berpanjangan.

John Wayne pertama kali menghidap kanser paru-paru dan kemudian dia meninggal dunia akibat kanser perut pada Jun 1979. Walaupun rakan-rakan cuba meyakinkan bahawa keadaannya itu adalah akibat pendedahan radiasi pada set The Conqueror, Wayne berdegil dan mendakwa ia adalah akibat tabiat buruknya menghisap sebanyak enam kotak rokok sehari.

Anak-anak Wayne iaitu Patrick dan Michael yang pernah melawat set penggambaran itu pada tahun 1954, kedua-duanya menghidap tumor namun mereka telah membuangnya melalui pembedahan.

Manakala Susan Hayward pula, dia telah memenangi Anugerah Akademi pertamanya pada tahun 1958 selepas dua tahun The Conqueror ditayangkan. Dia memenangi anugerah itu menerusi lakonannya sebagai seorang banduan bernama Barbara Graham dalam filem terkenal I Want To Live!.

Lima belas tahun kemudian, kerjayanya tiba-tiba berakhir apabila dia telah didiagnos dengan kanser otak. Penyakit itu juga mungkin disebabkan pendedahan kepada tahap radiasi yang tinggi. Hayward meinggal dunia pada tahun 1975 ketika berusia 57 tahun.

Filem The Conqueror itu dihasilkan oleh penerbit dan ahli perniagaan terkenal, Howard Hughes. Pada awal 1970-an, Hughes sedar bahawa mereka yang terlibat dalam penghasilan filem itu kebanyakannya sakit dan meninggal dunia.

Oleh kerana dia adalah orang yang meluluskan agar pengambaran dilakukan di tapak berhampiran bandar St. George dan tahu bahawa tempat itu berkemungkinan bahaya, dia berasa sangat bersalah dan membayar sebanyak USD 12 juta untuk membeli kesemua salinan filem yang masih ada di pasaran.

Walaupun tidak dapat dibuktikan dengan tepat bahawa kanser yang membunuh separuh pelakon dan kru filem The Conqueror itu dikaitkan dengan lokasi penggambarannya, pakar berpendapat bahawa kes kematian mereka tidak boleh dianggap sebagai kebetulan semata-mata.